Terus tekan Israel! Palestin mahu Sepanyol iktiraf sebagai negara

RAMALLAH, 25 Rabiulakhir 1442H, Jumaat – Perdana Menteri Palestin, Mohammad Shtayyeh hari ini menggesa Sepanyol mengiktiraf Palestin sebagai sebuah negara, bagi memberi tindak balas terhadap Israel yang membina penempatan haram dan merampas tanah negara itu secara berterusan.

Kenyataan itu dikeluarkan ketika beliau menerima kunjungan Menteri Luar Negeri Sepanyol, Arancha González Laya di pejabatnya di sini.

Dalam pertemuan itu, mereka membincangkan peranan dan potensi Sepanyol dalam menghidupkan kembali proses perdamaian politik berdasarkan resolusi serta kerangka kerja antarabangsa.

“Bagi Palestin, segala bentuk politik mestilah bertujuan mengakhiri pendudukan (Israel) dan menubuhkan negara Palestin berdasarkan garis sempadan pra 1967.

“Setiap peluang politik harus dilaburkan bagi mencapai penyelesaian yang telah berlangsung selama 30 tahun.

“Kita harus berusaha memastikan tiada persidangan baharu melainkan politik antarabangsa yang membuka peluang menamatkan penjajahan dan menubuhkan negara Palestin,” kata Mohammad.

Sementara itu, Laya menekankan bahawa perlunya jalan keluar dan meletakkan keperluan politik bagi memulakan kembali rundingan.

Beliau berkata, Sepanyol berminat untuk menyokong usaha-usaha membangunkan kembali kepercayaan antara Palestin dan Israel.

Katanya, Sepanyol juga mempunyai komitmen untuk memberi sokongan kepada kedua-dua negara mencapai penyelesaian. – Agensi


56 anggota, pegawai polis N.Sembilan dibuang kerja dalam tempoh 5 tahun

SEREMBAN, 17 Jamadilakhir 1443H, Khamis – Seramai 56 anggota dan pegawai polis di Negeri Sembilan telah dikenakan tindakan tatatertib dibuang kerja berikutan terlibat dengan pelbagai kesalahan jenayah dalam tempoh lima tahun sejak 2017, kata Ketua Polis Negeri Sembilan, Datuk Mohamad Mat Yusop.

Beliau berkata, daripada jumlah tersebut seramai 31 individu terbabit dalam jenayah termasuk berkaitan tatatertib, dadah, syariah dan rasuah manakala 25 individu dibuang kerja atas kesalahan melakukan kekerasan atau dengan sengaja mendatangkan kecederaan kepada orang lain.

Mohamad berkata, pasukan Polis Diraja Malaysia (PDRM) tidak akan berkompromi terhadap mana-mana pegawai dan anggota yang terlibat dengan jenayah atau bersekongkol dengan sindiket haram yang melanggar undang-undang yang mencemarkan imej pasukan.

“Statistik tersebut perlu diberi perhatian serius…lebih-lebih lagi kami merupakan ‘role model’ kepada orang ramai. Saya mahu lihat lebih banyak interaksi positif antara polis bersama masyarakat diadakan.

“Jadi, saya berharap semua warga PDRM Kontinjen Negeri Sembilan menjalankan tugas dengan penuh amanah dan sentiasa bekerja dengan penuh berintegriti demi menjaga nama baik pasukan,” katanya kepada Bernama di sini hari ini.

Beliau berkata, dalam meningkatkan persefahaman dan mengeratkan silaturahim antara polis serta masyarakat, pelbagai pendekatan perlu dilakukan termasuk kaedah interaksi secara bersemuka dengan orang awam di peringkat akar umbi.

Mohamad berkata, pendekatan itu juga bukan sahaja dapat membetulkan segala maklumat salah, persepsi kurang tepat selain tuduhan melulu terhadap warga PDRM, malah dapat memberi peluang kepada masyarakat untuk mengenali peranan dan tugas anggota polis secara lebih dekat.

“Jika kita dapat lakukan ini, maka segala tuduhan yang tidak berasas terhadap pasukan, tentunya dapat dikurangkan. Bersama-samalah kita bertindak sebagai satu pasukan, bergerak dalam satu tenaga dengan matlamat membanteras jenayah dan keganasan tanpa mengira jabatan dalam PDRM,” tambahnya.

Dalam pada itu, beliau berkata, terdapat sebanyak 281 kekosongan jawatan daripada semua bahagian di Ibu Pejabat Polis Kontinjen Negeri Sembilan ketika ini membabitkan pelbagai jawatan termasuk Inspektor dan Sarjan untuk diisi oleh individu yang berkelayakan. – Bernama


Delegasi UAE ke Israel memalukan!

BAITULMAQDIS, 3 Rabiulawal 1442H, Selasa – Pegawai Palestin menyifatkan lawatan delegasi Emiriah Arab Bersatu (UAE) ke negara penjajah Israel semalam ‘memalukan’.

Anggota Jawatankuasa Eksekutif Pertubuhan Pembebasan Palestin (PLO), Wasel Abu Yousef berkata, lawatan itu hanya akan mengesahkan jenayah tentera pengganas Israel terhadap Palestin.

“Perjanjian dua hala diumumkan hari ini dan delegasi yang datang dan pergi, semua itu memberikan kekuatan kepada penjajahan.

“Ia hanya meningkatkan lagi pencerobohan dan jenayahnya terhadap rakyat Palestin serta meningkatkan sikap tidak bertanggungjawab dan keangkuhan,” katanya.

Bercakap di Ramallah, di Tebing Barat yang dijajah Israel, beliau berkata, tindakan itu berlaku ketika Israel memperluaskan kegiatan pendudukan haram.

Ketibaan delegasi UAE turut mendapat kecaman di Semenanjung Gaza yang dikepung apabila jurucakap Pergerakan Perjuangan Islam Palestin (Hamas), Hazem Qassem berkata, kunjungan seperti itu hanya akan meneruskan aneksasi tanah Tebing Barat secara beransur-ansur.

Warga Palestin di media sosial pula mengecam ‘double standard’ peraturan pengecualian visa untuk warga Emiriah dengan memaklumkan bahawa mereka tidak dibenarkan bergerak bebas di dalam dan ke wilayah Palestin yang dijajah.

Delegasi itu – lawatan rasmi pertama UAE ke Israel – disambut oleh Perdana Menteri Israel, Benjamin Netanyahu, Menteri Luar, Gabi Ashkenazi dan Menteri Kewangan, Israel Katz di Lapangan Terbang Ben Gurion pada Selasa lepas.

Lawatan lima jam itu terhad ke lapangan terbang berhampiran Tel Aviv, berikutan kebimbangan COVID-19, kata penganjur Israel.

Tindakan itu dilakukan setelah kedua-dua negara menandatangani perjanjian di Rumah Putih untuk menormalkan hubungan bulan lalu.

Lawatan ini membabitkan penandatanganan sejumlah perjanjian.

Menurut kenyataan dari kerajaan Israel, kedua-dua pihak akan menandatangani perjanjian penerbangan, perlindungan pelaburan serta sains dan teknologi. – Agensi


Tiada masalah Najib dapatkan bekalan ubat sendiri: KJ

KUALA LUMPUR, 17 Safar 1444H, Rabu – Datuk Seri Najib Tun Razak boleh membeli bekalan ubat sendiri dari sumber luar jika tidak mahu menerima ubat yang dibekalkan Kementerian Kesihatan.

Menteri Kesihatan Khairy Jamaluddin berkata perkara itu telah dimaklumkan kepada ahli keluarga bekas perdana menteri itu.

“Tetapi saya difahamkan di penjara pun memang Datuk Seri Najib bawa bekalan ubat dia sendiri. Jadi kita pun tidak ada masalah kalau dia nak bawa bekalan ubat itu dan saya difahamkan dia memang dah bawa dah ke HKL (Hospital Kuala Lumpur), dia boleh guna sahaja bekalan ubat dia,” katanya.

Beliau berkata demikian pada sidang media selepas Majlis Menandatangani Memorandum Persefahaman (MoU) antara Kementerian Kesihatan dan IHH Healthcare Malaysia di sini hari ini.

Khairy diminta mengulas laporan media yang memetik peguam Datuk Zaid Ibrahim menggesa Kementerian Kesihatan memberikan Najib ubat yang bekas perdana menteri itu selalu gunakan untuk penyakit darah tingginya.

Khairy berkata beliau telah menyemak peraturan penjara iaitu pihak penjara akan memeriksa terlebih dahulu bekalan ubat yang dibeli keluarga banduan sebelum diberikan kepada banduan terbabit.

“Dan di HKL saya maklumkan kepada pengarah, kita amalkan benda yang sama. Kalau di penjara dia boleh gunakan ubat dia, bila bekalan tu dah sampai dia gunalah, jadi tak timbul yang kita menafikan dia (pengambilan ubat yang dimahukan).

“Pada hari itu sebelum dia dibenarkan keluar wad, amalan biasa hospital kerajaan sebelum kita benarkan pesakit keluar dari wad kita akan hantar dia balik dengan bekalan ubat yang dikeluarkan farmasi hospital, jadi ubat dari farmasi hospital kami di kementerian ini ialah ubat generik,” katanya.

Semalam, Khairy memaklumkan keadaan kesihatan Najib yang dimasukkan ke HKL pada Isnin adalah stabil dan bekas perdana menteri itu akan terus menerima rawatan di hospital berkenaan.

Terdahulu Khairy berkata MoU yang ditandatangani pada majlis itu merupakan perjanjian bersejarah kerana tidak pernah dibuat dalam skala besar iaitu melibatkan 500 pesakit kanser daripada hospital kerajaan yang dipilih untuk mendapatkan rawatan di hospital swasta terlibat menggunakan fasiliti mereka.

“Ini (program berkenaan) ditaja sepenuh oleh pihak IHH dan kita tengok dulu kejayaan program ini dan sekiranya kita nak melanjutkan program ini bolehlah kita bincang kemudia, sama ada kita bayar sedikit ataupun ada elemen tajaan dan sebagainya.

“Ini adalah langkah yang sangat-sangat berkesan untuk memperkenalkan teknologi terkini dan rawatan menggunakan teknologi terkini kepada pakar daripada kementerian dan kepada pesakit kanser yang dirawat di fasilit Kementerian Kesihatan,” katanya.

Sementara itu IHH Healthcare Berhad (IHH) melalui anak syarikat milik penuhnya Pantai Medical Centre Sdn Bhd (IHH Healthcare Malaysia) dalam kenyataan berkata MoU yang ditandatangani hari ini adalah untuk melanjutkan penjagaan dan rawatan pesakit kanser di Malaysia melalui rangkaiannya yang terdiri daripada Hospital Pantai, Hospital Gleneagles dan Pusat Perubatan Prince Court.

Menurutnya IHH Healthcare Malaysia akan menaja sepenuhnya radioterapi dan radiosurgeri untuk 500 pesakit kanser yang menjalani rawatan di hospital kerajaan, dengan pesakit yang dikenal pasti dan dirujuk oleh Kementerian Kesihatan serta pakar yang ditetapkan mereka, akan menerima rawatan di tujuh hospital IHH Healthcare Malaysia yang dilengkapi dengan teknologi terkini untuk merawat kanser. – Bernama


UMNO paling banyak terima dana 1MDB menerusi Najib

KUALA LUMPUR, 13 Syaaban 1442H, Sabtu – Mahkamah Tinggi diberitahu bahawa UMNO merupakan parti politik yang paling banyak menerima wang perolehan 1Malaysia Development Berhad (1MDB) menerusi akaun peribadi bekas Perdana Menteri Datuk Seri Najib Tun Razak.

Timbalan Pendakwa Raya Faten Hadni Khairuddin dalam hujahannya berkata jumlah keseluruhan yang diterima sama ada di peringkat UMNO pusat, UMNO negeri mahupun UMNO bahagian adalah sebanyak RM514,848,878.29.

“Hasil analisis jejakan kewangan menggunakan kaedah ‘First In, First Out’ (FIFO) oleh pegawai penyiasat antipengubahan wang haram Superintenden Foo Wei Min mendapati UMNO merupakan parti politik yang paling banyak menerima wang perolehan 1MDB yang diselewengkan menerusi akaun AmBank 9694 milik Najib.

“Sebanyak 26 parti politik telah menerima wang perolehan haram daripada 1MDB daripada Najib menerusi cek akaun AmBank bernombor 9694 berjumlah RM546,293,378.29,” katanya pada pendengaran permohonan bagi melucutkan hak terhadap ratusan beg tangan pelbagai jenama dan wang tunai, jam tangan serta 27 kereta yang dirampas daripada Najib dan isterinya, Datin Seri Rosmah Mansor serta 16 pihak lain.

Faten Hadni berkata tiada penjelasan logik berhubung aliran dana berbilion ringgit yang dikaitkan dengan 1MDB yang masuk ke dalam akaun peribadi Najib.

“Wang berjumlah RM2,973,896,219.96 yang berpunca daripada 1MDB telah didepositkan ke dalam akaun Najib tanpa sebarang justifikasi dari sudut komersial atau perniagaan. Hasil siasatan pegawai penyiasat 1MDB ACP D.Rajagopal dan Foo menunjukkan jejak aliran daripada 1MDB ke akaun peribadi Najib melalui tiga peringkat.

“Najib telah menerima wang yang diseleweng daripada 1MDB melalui tiga peringkat iaitu melalui Good Star Limited sebanyak US$120 juta (RM369,029,514) bermula 24 Feb 2011 sehingga 15 Ogos 2012 menerusi lima transaksi.

“Seterusnya daripada syarikat Aabar sebanyak US$170 juta (RM523,389,779.96) bermula daripada 30 Dis 2011 sehingga 19 Nov 2012 menerusi enam transaksi. Peringkat terakhirnya adalah menerusi Tanore sebanyak US$681 juta (RM2,081,476,926) dengan dua transaksi bertarikh 21 Mac 2013 dan 25 Mac pada tahun yang sama,” katanya.

Faten Hadni berkata analisis dan jejakan kewangan menggunakan kaedah FIFO ke atas penyata akaun bernombor 9694 milik Najib mendapati sebanyak RM2,034,350,000 telah dipulangkan semula ke akaun Tanore.

“Tidak ada penjelasan logik mengapa akaun ini menerima sejumlah besar wang itu. Responden (Najib) mengatakan bahawa ia adalah dana daripada Raja Arab Saudi. Itu saja yang kami dapat menemukan dalam kenyataannya. Tiada penjelasan lanjut untuk menjelaskan bagaimana aliran wang ini bukan merupakan sebahagian daripada pengubahan wang haram.

“Yang Arif, tidak ada penjelasan diberikan mengapa derma yang dikatakan itu dikembalikan kepada Tanore,” katanya sambil menambah selain untuk kegunaan sendiri, Najib telah memindah dan menyalurkan sebahagian dana itu kepada empat kategori iaitu pertama ke dalam akaun peribadinya dengan nombor berakhir 1880, entiti perniagaan, parti-parti politik dan individu-individu.

Faten Hadni berkata terdapat pemindahan wang daripada akaun AmBank 9694 ke dalam akaun AmBank bernombor 1880 dan siasatan menunjukkan wujudnya penggunaan Akaun AmBank 1880 untuk proses perlapisan dana perolehan haram 1MDB sebelum wang disalur kepada dua akaun bank lain yang juga dimiliki Najib.

“Akaun 9694 telah ditutup pada 30 Ogos 2013 dan baki dalam akaun sebanyak RM161,411,646.34 telah dipindahkan ke dalam akaunnya (1880) yang baru dibuka pada hari yang sama. Tiada transaksi penggunaan daripada akaun 1880 ini sebaliknya ia telah digunakan sebagai akaun perlapisan untuk memindahkan baki wang 1MDB bernilai RM161,411,646.34 tersebut kepada dua akaun AmIslamic Bank bernombor akhir 1906 dan 1898 milik Najib.

“Kaedah FIFO yang digunakan ke atas siasatan jejakan kewangan bagi kedua-dua akaun AmIslamic ini mendapati berlaku penggunaan dana haram 1MDB dengan corak yang sama seperti akaun AmBank 9694 di mana wang telah disalurkan kepada parti politik, individu dan entiti perniagaan,” katanya.

Dalam notis usul lucut hak itu, Pendakwa Raya menamakan Najib, Rosmah dan anak mereka iaitu Nor Ashman Razak Mohd Najib dan Nooryana Najwa Mohd Najib, Riza Shahriz Abdul Aziz (anak tiri Najib), Mohd Kyizzad Mesran, Senijauhar Sdn Bhd, Aiman Ruslan, Yayasan Rakyat 1Malaysia, Yayasan Semesta, Yayasan Mustika Kasih, Rembulan Kembara Sdn Bhd, Goh Gaik Ewe (ibu kepada Low Taek Jho), Roger Ng Chong Hwa (bekas pegawai bank Goldman Sachs) dan isteri Lim Hwee Bin, Kee Kok Thiam, Tan Vern Tact dan Geh Choh Hun sebagai responden pertama hingga ke-18.

Antara barangan yang disita itu ialah 52 beg tangan pelbagai jenama, 10 utas jam tangan pelbagai jenama, wang tunai berjumlah RM537,000, Pound Sterling 2,700, Rupee Sri Lanka 2,870,000, wang lama Ringgit Malaysia RM187,750, Pound Sterling 320,500, Rupiah 13,177,00, US$100, Hryvnies (Ukraine) 376, Euro 20, France 50, South African 10 Rand, Singapore Dollar 40, Riyal 531, Phillipines Peso 740 dan Ringgit Malaysia 21,150 (wang baharu) yang disita pada 17 Mei 2018 oleh pihak polis.

Barangan lain yang disita pada tarikh sama ialah empat utas jam tangan pelbagai jenama, empat beg tangan pelbagai saiz dan jenama, 167 beg tangan pelbagai jenama dan 27 pasang kasut pelbagai jenama serta 40 beg tangan pelbagai jenama turut disita pada 11 Jun 2018.

Sebanyak 27 kereta jenama Nissan turut disita pada 2 Ogos 2018 selain sebidang tanah di Tanjung Bungah, Pulau Pinang.

Prosiding di hadapan Hakim Mohamed Zaini Mazlan bersambung pada 1 dan 23 April serta 18 Jun untuk hujahan peguam Tan Sri Muhammad Shafee Abdullah yang mewakili Najib. – Bernama


Kerajaan setuju beri vaksin percuma kepada warga asing

KUALA LUMPUR, 29 Jamadilakhir 1442H, Khamis – Kerajaan setuju Program Imunisasi COVID-19 Kebangsaan yang akan bermula penghujung bulan ini akan turut membabitkan pemberian vaksin secara percuma kepada bukan warganegara yang menetap di Malaysia.

Menurut kenyataan bersama Pengerusi Jawatankuasa Jaminan Akses Vaksin Datuk Seri Dr Adham Baba dan Khairy Jamaluddin, perkara berkenaan diputuskan mesyuarat jemaah menteri semalam.

“Ini akan melibatkan semua golongan bukan warganegara yang menetap di Malaysia. Walaupun begitu, keutamaan pemberian vaksin COVID-19 adalah kepada warganegara Malaysia terlebih dahulu. Maklumat dan jadual pemberian vaksin untuk warganegara asing akan diumumkan kelak.

“Keputusan itu selepas mengambil kira persekitaran selamat serta bebas COVID-19 dalam negara hanya boleh dicapai apabila seramai mungkin penduduk diberikan vaksin dan pemberian vaksin dalam tempoh pandemik seperti mana sekarang adalah langkah berperikemanusiaan.

“Ini selari tema program berkenaan iaitu ‘Lindung Diri, Lindung Semua’ serta menerusi pendekatan “tiada yang selamat, sehingga semua adalah selamat”,” menurut Menteri Kesihatan serta Menteri Sains, Teknologi dan Inovasi itu hari ini.

Menurut kedua-duanya, keputusan itu juga diambil melihat kepada rekod jumlah pesakit yang ramai menerusi kluster yang wujud daripada pekerja asing dan kos rawatan dan kuarantin pesakit COVID-19 yang tinggi akibat jangkitan kepada kluster-kluster berkenaan. – Bernama


36 maut, puluhan cedera dalam kemalangan kereta api di Pakistan

KARACHI, 26 Syawal 1442H, Isnin – Sekurang-kurangnya 36 maut dan puluhan yang lain cedera dalam insiden kemalangan kereta api antara bandar di Pakistan, hari ini.

Pegawai tempatan berkata, kemalangan berhampiran wilayah utara Sindh berlaku ketika Millat Express dari Karachi ke Sargodha tergelincir awal pagi ini, dan memasuki landasan bertentangan yang dilalui Sir Syed Express dari arah Rawalpindi.

Jumlah mangsa terperangkap di dalam bangkai gerabak masih belum diketahui, namun usaha menyelamat sedang berjalan.

“Kemalangan berlaku agak jauh dan disebabkan itu kita menghadapi beberapa masalah dalam kerja menyelamat,” kata jurucakap kakitangan kereta api sambil menambah enam gerabak musnah dalam insiden itu.

Kemalangan berlaku di sebuah kawasan terpencil di wilayah itu dengan bahagian landasan yang tinggi dan dikelilingi tanah pertanian.

Bagaimanapun, 36 penumpang disahkan meninggal dunia telah dibawa ke hospital berhampiran, dan pasukan penyelamat masih berusaha membawa keluar 25 mangsa dipercayai terperangkap.

Sementara itu, Perdana Menteri, Imran Khan dilaporkan terkejut dengan insiden berkenaan dan berjanji akan melakukan siasatan penuh terhadap punca kemalangan.

“Saya arahkan siasatan menyeluruh dibuat bagi mengesan kesalahan keselamatan kereta api,” katanya di akaun Twitter. – Agensi


Jangan sertai Bon Odori jika ada unsur syirik: Mufti Pahang

Oleh Zuhayati Yazid

BANGI, 13 Zulkaedah 1443H, Isnin – Hanya individu yang kurang iman dan pengetahuan agama Islam sahaja sanggup menyertai Festival Bon Odori, yang merupakan perayaan kebudayaan masyarakat Jepun beragama Buddha.

Upacara perayaan ini lazimnya mempersembahkan tarian yang berbentuk pujaan atau dengan tujuan memperingati roh nenek moyang.

Mufti Pahang, Datuk Seri Dr Abdul Rahman Osman berkata, sekiranya perayaan berkenaan menjurus ke arah syirik, maka adalah berdosa kepada umat Islam yang mengunjunginya.

“Hanya mereka yang lemah iman dan kurang pengetahuan berkait hukum Islam sahaja yang menyertai sambutan mengikut kepercayaan tertentu tanpa selidik asal-usul.

“Adalah lebih baik kita sertai program-program yang memberi manfaat dan pengetahuan dalam diri seseorang,” katanya ketika dihubungi Ismaweb.net, hari ini.

Bagaimanapun, beliau berkata, jika ia sekadar sambutan biasa dan kunjungan adalah demi menghormati rakan agama lain maka ia adalah dibenarkan.

“Tetapi sekiranya sambutan berkenaan ternyata wujud unsur-unsur syirik dan boleh menjejaskan akidah apabila berhimpun tanpa batas antara lelaki dan perempuan, lebih baik tidak perlu,” katanya.

Sebelum ini, tular di media sosial apabila penganjuran sambutan berkenaan selepas timbul polemik susulan Menteri di Jabatan Perdana Menteri (Hal Ehwal Agama), Datuk Idris Ahmad melarang umat Islam mengunjungi sambutan berkenaan.

Festival Bon Odori akan diadakan di Kompleks Sukan Negara Shah Alam pada 16 Julai ini.

Sultan Selangor, Sultan Sharafuddin Idris Shah menitahkan Jabatan Agama Islam Selangor (JAIS) supaya tidak menyekat festival itu.

Pengarah JAIS, Datuk Mohd Shahzihan Ahmad, dilapor berkata, jabatan itu dititah supaya tidak menghalang mana-mana individu daripada menghadiri program berkenaan.

Justeru, Sultan Selangor menitahkan pegawai JAIS dan Majlis Bandaraya Shah Alam (MBSA) untuk hadir ke majlis itu bagi melihat sendiri apa pengisian dan aktiviti festival berkenaan.


Menteri kata kenaikan harga makanan ternakan luar kawalan kerajaan

PUTRAJAYA, 8 Ramadan 1442H, Selasa – Menteri Pertanian dan Industri Makanan, Datuk Seri Ronald Kiandee berkata, kenaikan harga komponen makanan ternakan disebabkan pasaran antarabangsa, yang di luar kawalan kerajaan.

Katanya, kenaikan harga makanan ternakan seperti jagung dan kacang soya semakin meningkat di pasaran dunia.

Ia menjadi penyebab penternak ayam berdepan kos tinggi untuk mendapatkan bekalan, katanya.

“Malaysia masih banyak mengimport jagung dan soya yang menjadi sebahagian daripada komponen makanan haiwan.

“Kita tidak menghasilkan cukup jagung untuk dijadikan makanan haiwan. Kalau ia diimport dari luar maka negara kita tidak dapat mengawal harga pada kadar yang berpatutan,” katanya.

Mengulas lanjut, beliau berkata, kenaikan harga makanan haiwan ini sudah berlaku sejak empat hingga lima bulan lalu.

Kementerian Perdagangan Dalam Negeri dan Hal Ehwal Pengguna (KPDNHEP) juga sudah mengambil langkah bagi menetapkan harga ayam standard pada RM7.90 sekilogram melalui Skim Harga Maksimum Musim Perayaan Hari Raya Puasa (SHMMP) 2021 yang berkuat kuasa 21 April hingga 20 Mei ini.

Justeru, Ronald berkata, pemain industri perlu mematuhi harga kawalan ditetapkan dan pengawalan harga juga perlu dibuat dalam rantaian industri.

Beliau berkata, pihaknya bersama-sama KPDNHEP mengadakan perjumpaan dengan pemain industri untuk mengambil tindakan bagi mengatasi masalah harga runcit ayam termasuk mencadangkan penambahan permit import (AP) ayam.

Baru-baru ini dilaporkan bahawa kenaikan harga makanan ternakan yang terdiri daripada soya dan jagung, yang kebanyakannya diimport dari Argentina dan Brazil, dikesan menjadi antara punca kenaikan harga ayam di negara ini.


Isu Palestin: Malaysia patut proaktif seperti Tun M tangani konflik Bosnia

Oleh Siti Hafidah Abd Ghaffar

KUALA LUMPUR, 11 Rabiulakhir 1445H, Khamis – Gabungan Solidariti Pembebasan Palestin (GSPP) menggesa Kerajaan Malaysia mengambil langkah proaktif dalam usaha membebaskan Palestin daripada penjajahan.

Pengerusinya, Ustaz Muhammad Fauzi Asmuni berkata, laungan serta desakan disuarakan Perdana Menteri, Datuk Seri Anwar Ibrahim ketika berjumpa pemimpin Arab tidak memadai sekiranya langkah aktif dan fizikal tidak diambil.

Katanya, kerajaan perlu mengambil pendekatan proaktif seperti dilakukan Tun Dr Mahathir Mohamad ketika beliau menjadi Perdana Menteri dalam menangani konflik Bosnia.

Beliau berkata, setidaknya Perdana Menteri perlu berjumpa dengan Pergerakan Perjuangan Islam Palestin (Hamas) – yang memainkan peranan besar di Gaza.

“Sebenarnya perjumpaan pimpinan-pimpinan negara Islam dengan Hamas merupakan satu signal yang penting kepada Barat. Tapi signal itu tidak diberikan langsung. Dalam sidang Pertubuhan Kerjasama Islam (OIC) pun Hamas tidak dipanggil.

“Kita juga melihat bagaimana laungan-laungan yang tidak disertai dengan tindakan berbeza dengan isu Bosnia dulu,” katanya pada sidang media Gabungan Solidariti Pembebasan Palestin mengenai perkembangan terkini perang Palestin-Israel di Anjung Melayu, di sini hari ini.

Dalam pada itu, Fauzi menegaskan, antara perkara paling utama perlu kerajaan lakukan adalah memperbetulkan polisinya yang menyokong dasar OIC berkenaan Penyelesaian Dua Negara atau ‘Two-State Solution’.

Beliau yang juga Perunding Kanan Hubungan Antarabangsa ISMA berkata, selagi dasar tersebut dipegang, penyelesaian ke arah pembebasan Palestin tidak akan beranjak biarpun Malaysia mengutuk Perdana Menteri Israel, Benjamin Netanyahu.

“Walaupun mungkin kerajaan melaungkan kebebasan Palestin tetapi maksud pembebasan Palestin (selagi dasar kerajaan tidak berubah) ia akan pergi kepada perpecahan bumi Palestin kepada dua iaitu Israel dan Palestin. Perkara ini tidak akan menyelesaikan masalah.

“Sebab itu kita di sini mendesak supaya kerajaan sendiri mengubah polisi dan dasarnya untuk melihat penyelesaian kepada isu Palestin adalah bersifat pembebasan daripada penjajahan,” katanya.

Untuk rekod, Gabungan Solidariti Pembebasan Palestin ditubuhkan bagi menggarap semua kekuatan umat Islam untuk disatukan dalam langkah yang lebih strategik ke arah membebaskan Palestin daripada penjajahan rejim Israel.

Gabungan ini akan menjalankan kempen selama dua bulan, selain menjalankan usaha melobi dan menggesa pihak kerajaan serta badan-badan antarabangsa supaya mengatur langkah ke arah membebaskan Palestin.


PRU15 musim tengkujuh, UMNO sengaja susahkan rakyat: Mukhriz

BANGI, 25 Safar 1444H, Rabu – UMNO dilihat sengaja menyusahkan rakyat apabila bertegas mahu mengadakan Pilihan Raya Umum ke-15 (PRU15) hujung tahun ini walaupun ketika itu diramalkan banjir.

Presiden Parti Pejuang Tanah Air (Pejuang), Datuk Seri Mukhriz Mahathir berkata, sepatutnya hak rakyat untuk mengundi dipermudahkan sebagai lambang negara mengamalkan prinsip demokrasi.

Katanya, jika diteruskan UMNO akan ‘dihukum’ oleh pengundinya sendiri.

“Kalau nak buat juga tengah banjir rakyat akan tetap keluar mengundi ramai-ramai untuk hukum UMNO kerana tak fikir nasib rakyat.

“Kalau nak buat pilihan raya juga dan ada rakyat terkorban sebab nak pergi mengundi redah banjir kita bagi hilang teruslah UMNO di muka bumi,” katanya dalam kenyataan, hari ini.

Ahli Parlimen Jerlun itu menjelaskan, rakyat sepatutnya dipermudahkan supaya hak memilih wakil dapat berjalan lancar.

“UMNO jangan anggap rakyat hari ini bodoh, kalau yakin benar boleh menang PRU, jangan buat masa banjir tunggu masa reda bagi tenang dahulu supaya ramai boleh keluar mengundi dan kita tengok siapa boleh menang,” tegasnya.

Mukhriz berkata, strategi UMNO untuk mengadakan PRU15 ketika musim tengkujuh dibuat semata-mata untuk mengulangi kemenangan mereka dalam siri pilihan raya negeri (PRN) sebelum ini.

“Benda ini pernah berlaku di Melaka dan Johor tetapi masa itu hampir separuh pengundi tak keluar sebab meluat pada politik dan tak ada pilihan yang mereka boleh atasi Barisan Nasional (BN). Kali ini pula rakyat tak akan keluar sebab banjir macam mana nak keluar mengundi kalau rumah tenggelam.

“Teorinya kalau tidak ramai pengundi keluar masa PRU, penyokong tegar (UMNO) semua keluar mengundi bahawa mereka boleh menang dan tubuh kerajaan,” katanya.

17 September lalu, Presiden UMNO, Datuk Seri Dr Ahmad Zahid Hamidi menegaskan, pihaknya bersedia mengadakan PRU15 walaupun negara berkemungkinan berdepan ancaman bah besar serta musim tengkujuh.

Terdahulu, Jabatan Meteorologi Malaysia (METMalaysia) meramalkan negara akan mengalami hujan lebat berterusan mulai pertengahan November depan yang membawa kepada banjir besar.


TS Muhyiddin kembali kepada UMNO: Sokongan terhadap cadangan Ds Nazri Aziz

Oleh Tun Abdul Hamid Mohamad

DATUK SERI Nazri Aziz telah mengeluarkan satu cadangan yang bernas, atau sekurang-kurangnya yang saya amat bersetuju. Maka, biarlah saya menjadi antara orang pertama yang menyokong beliau, jika tidak yang pertama pun. Terlebih dahulu, tahniah Datuk Seri.

Saya merujuk kepada kenyataan beliau yang dilaporkan oleh Astro Awani pada 08 07 2020 di mana beliau mencadangkan supaya Tan Sri Muhyiddin Yassin kembali semula kepada UMNO dan diangkat menjadi Presiden UMNO.

Beliau memberi empat alasan:

1. TS Muhyiddin tidak mengkhianati UMNO kerana beliau tidak meninggalkan parti, sebaliknya dipecat.

2. Ia akan mengukuhkan parti terbesar orang Melayu itu;

3. Beliau tidak akan kembali dengan tangan kosong tetapi dengan jawatan Perdana Menteri.

4. Ia akan dapat menyelesaikan masalah pembahagian kerusi di antara UMNO dengan PAS.

Beliau juga mencadangkan sekiranya TS Muhyiddin kembali ke pangkuan UMNO, jawatan Presiden parti juga patut diserahkan kepada Ahli Parlimen Pagoh itu.

Hujah beliau ialah, secara tradisinya, Perdana Menteri merupakan Presiden UMNO dan pemimpin dan ahli parti perlu menerima dengan tangan terbuka.

“Kita kena bagi jawatan Presiden UMNO sebab beliau kembali bukan dengan tangan kosong tetapi dengan jawatan Perdana Menteri, kita kena terima, kena berkorban dan menerima dengan terbuka.

Saya bersetuju sepenuhnya dengan beliau berkenaan tiga alasan yang pertama disebut di atas dan tidaklah perlu menambah.

Mengenai alasan keempat, sambil saya bersetuju ia akan mengurangkan masalah pembahagian kerusi antara UMNO dan PAS, ia juga akan mengurangkan masalah pembahagian kerusi UMNO dan Bersatu.

Itu penyelesaian masalah-masalah yang terdekat (immediate). Tidak kurang, jika tidak lebih, pentingnya ialah penyelesaian masalah jangka panjang yang lebih besar iaitu ia akan membantu menguatkan perpaduan Melayu.

Kita bincangkan perkara-perkara yang terdekat dahulu. Dalam perkara ini, saya merujuk pembaca kepada rencana saya bertajuk Pembahagian Kawasan Pilihan Raya Antara Parti-parti Komponen PN Dalam Pilihan Raya Umum ke-15 (PRU15) (22 06 2020).

Ringkasnya, UMNO dan PAS adalah dua buah parti Melayu/Islam yang tertua, terbesar yang mempunyai sokongan akar umbi yang kukuh dan jentera pilihanraya yang teruji.

Walaupun Barisan Nasional (BN) kalah dalam PRU14, UMNO tetap menjadi parti yang memenangi bilangan kerusi terbanyak di Parlimen.

Sebahagian pengundi Melayu terpengaruh untuk mengundi PH kerana terpengaruh dengan kempen membenci DS Najib tanpa memikirkan akibatnya.

Ia tidak lebih daripada sifat Melayu yang marah mengikut emosi, tetapi setelah sejuk, melihat akibatnya, barulah berfikir semula dan menyesal. Bahawa ini telah berlaku disaksikan oleh enam kemenangan UMNO/BN dalam PRK yang terkebelakang.

Dalam PRU14, Bersatu menang kerana sokongan padu orang bukan Melayu, terutama sekali orang Cina, di samping orang Melayu yang marah itu dan kesilapan UMNO dan PAS bertanding melawan sama sendiri di kawasan yang ditandingi Bersatu. Itu pun Bersatu hanya mampu memenangi 18 kerusi.

Jika Bersatu bertanding sendiri dalam PRU15, ia akan terkubur. Ia tidak boleh mengharapkan undi orang bukan Melayu lagi. Di kawasan Melayu, ia tidak boleh mengatasi kombinasi UMNO+PAS.

Maka, ia akan terpaksa menumpang ihsan UMNO dan PAS. Kehadiran DS Azmin juga tidak membantu. Kumpulan beliau sendiri berada dalam keadaan yang sama.

Maka, kehadiran Bersatu dalam muafakat UMNO-PAS menambahkan lagi kesulitan pembahagian kerusi antara UMNO dan PAS dalam PRU15. Bagaimana masalah itu mungkin berkurangan jika TS Muhyiddin dan ahli-ahli Bersatu kembali kepada UMNO?

Dalam rencana saya itu, berdasarkan Bersatu kekal sebagai sebuah parti dalam PN, saya mencadangkan supaya UMNO+PAS sebagai satu kumpulan, menyelesaikan isu pembahagian kerusi itu dengan Bersatu terlebih dahulu sebelum membahagikan yang lainnya, di antara mereka.

Jika TS Muhyiddin dan ahli-ahli Bersatu menyertai UMNO, maka perlulah diselesaikan terlebih dahulu pembahagian antara UMNO dan PAS sebab hanya dua kumpulan sahaja yang tinggal iaitu UNMO (termasuk bekas Bersatu) dan PAS. Selepas itu terserahlah kepada pemimpin-pemimpin UMNO dan bekas Bersatu itu menentukan siapa akan bertanding di mana.

Saya fikir, kembalinya TS Muhyiddin dan ahli-ahli Bersatu kepada UMNO bukan lagi satu pilihan, tetapi satu-satunya jalan bagi Bersatu mengelak daripada terkubur. Hari ini, modal Bersatu hanya ada satu: jawatan Perdana Menteri. Tanpa jawatan itu ia akan jadi berkecai.

Selagi beliau dikehendaki dan dihormati, TS Muhyiddin eloklah menyediakan jalan keluar dengan terhormat. Belajarlah daripada kesilapan Tun Dr. Mahathir Mohamad. Saya fikir, seperti yang dicadangkan oleh DS Nazri, UMNO hendaklah menerimanya dengan tangan terbuka dan memberikan jawatan

Presiden UMNO kepada beliau sesuai dengan kedudukannya sebagai Perdana Menteri. Jika beliau tidak disingkir, saya fikir selepas Najib, besar kemungkinan beliaulah yang akan menjadi Presiden UMNO dan, jika BN menang pilihan raya umum, beliaulah yang akan menjadi Perdana Menteri.

Sekarang beliau membawa balik jawatan Perdana Menteri, maka eloklah jawatan Presiden UMNO diberi kepada beliau. Itu pun saya cadangkan hanya untuk satu penggal sahaja. Selepas itu, biarlah ada pertandingan bebas untuk jawatan itu.

Dengan cara itu, UMNO boleh disifatkan sebagai memberi pampasan kepada TS Muhyiddin akibat penyingkiran itu.

DS Najib sepatutnya menerima susunan itu. Beliau eloklah meneruskan apa yang dilakukannya sekarang. Tumpukan kepada kes-kes yang dihadapinya dan tolong memperkuatkan semula UMNO tanpa memegang jawatan eksekutif didalamnya.

Beliau tidak boleh lari daripada tanggungjawab menjadi sebab utama kekalahan UMNO/BN dalam PRU14. Eloklah beliau menghabiskan umurnya membina semula UMNO setelah beliau mendapat faedah daripada UMNO semenjak muda.

DS Zahid juga eloklah mengikut teladan DS Najib. Pada masa ini, eloklah beliau menumpukan perhatian kepada kes-kes yang dihadapinya. Eloklah beliau kosongkan dahulu jawatan Presiden UMNO untuk membolehkan TS Muhyiddin menyandangnya.

Jika TS Muhyiddin tidak disingkir, DS Zahid pun tidak boleh mimpi untuk menjadi Presiden UMNO.

Masakan beliau mampu mencabar TS Muhyiddin untuk jawatan Timbalan Presiden UMNO jika DS Najib masih memegang jawatan Presiden dan untuk jawatan Presiden, jika DS Najib telah mengosongkan jawatan Presiden UMNO. Itu pun hanya untuk satu penggal. Selepas itu, jika beliau telah berjaya membersihkan dirinya daripada segala pertuduhan terhadapnya, beliau boleh bertanding semula untuk jawatan Presiden.

Saya percaya pemimpin-pemimpin UMNO dan Bersatu juga kurang senang dengan susunan ini. Tetapi, alasan mereka adalah sama dan hanya satu: kepentingan diri.

Mereka khuatir mereka akan kehilangan kedudukan mereka dalam parti dan kemungkinan dilantik ke jawatan-jawatan dalam kerajaan tempatan, malah kemungkinan menjadi calon Dewan Undangan Negeri (DUN) dan Parlimen. Itu bukanlah alasan yang sepatutnya menjadi penentu dalam membuat keputusan sebesar itu.

Dalam membuat keputusan mengenai isu ini, fokus hendaklah diberi kepada perpaduan Melayu/Islam. Kita telah melihat, penubuhan Bersatu dan Amanah telah memecahkan orang Melayu/Islam di Semenanjung Malaysia kepada lima buah parti.

Kita telah melihat bagaimana ia merugikan orang Melayu, terutama sekali di bawah pemerintahan Pakatan Harapan (PH). Maka, dengan kembalinya TS Muhyiddin dan ahli-ahli Bersatu kepada UMNO diikuti dengan pembubaran Bersatu, kita dapat mengurangkan bilangan parti Melayu/Islam dan perpecahan orang Melayu/Islam.

Dalam tahun 2014, apabila saya mencadangkan kerjasama antara UMNO dan PAS untuk mengelakkan tumbangnya kerajaan BN di peringkat Persekutuan, seorang bekas Menteri Kanan BN (orang UMNO) berkata bahawa ia adalah terlalu idealistik.

Selepas PRU14, beliau meninggalkan UMNO dan menyertai Bersatu dan masih berada dalam Bersatu sekarang. Jika cadangan ini berlaku, beliau bolehlah kembali kepada UMNO semula. Yang pentingnya, apa yang dikatakannya sebagai terlalu idealistik itu telah berlaku, malah lebih daripada apa yang saya cadangkan. Kali ini ianya lebih mudah kerana, berlainan daripada Bersatu, PAS boleh berdiri di atas kaki sendiri, sedangkan Bersatu tidak.

Maka, inilah jalan yang terbaik bagi Bersatu, UMNO, perpaduan Melayu/Islam dan negara. Ia juga adalah jalan yang terbaik bagi pemimpin-pemimpin yang terlibat.

09 07 2020

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


KWSP agih dividen keseluruhan RM47.64 bilion

KUALA LUMPUR, 15 Rejab 1442H, Sabtu – Kumpulan Wang Simpanan Pekerja (KWSP) mengumumkan dividen sebanyak 5.20 peratus dan jumlah agihan RM42.88 bilion bagi Simpanan Konvensional serta 4.90 peratus untuk Simpanan Shariah dengan agihan berjumlah RM4.76 bilion.

Dalam kenyataan pada Sabtu, KWSP turut mengumumkan agihan dividen keseluruhan bagi 2020 adalah RM47.64 bilion.

“Dengan purata lima tahun dividen sebenar pada kadar 4.62 peratus untuk Simpanan Konvensional dan 4.32 peratus bagi Simpanan Shariah selepas diselaraskan untuk inflasi, KWSP telah mengatasi sasaran strategik dengan pengisytiharan purata dividen sebenar tidak kurang daripada 2.00 peratus dalam tempoh lima tahun berturut-turut,” menurutnya. – Bernama


Penunjuk perasaan ingkar perintah berkurung di Sri Lanka

COLOMBO, 1 Ramadan 1443H, Ahad – Tentera bersenjata di Sri Lanka menyekat perarakan penunjuk perasaan pembangkang yang ingkar perintah berkurung hujung minggu, susulan membantah krisis ekonomi yang semakin teruk di negara ini.

Tindakan itu berlaku selepas pihak berkuasa mengenakan penutupan media sosial bagi membendung perbezaan pendapat dalam kalangan orang awam.

Negara Asia Selatan itu berdepan kekurangan makanan, bahan api dan keperluan lain termasuk rekod inflasi serta pemotongan bekalan elektrik – kemerosotan paling teruk sejak kemerdekaan pada 1948.

Presiden Sri Lanka, Gotabaya Rajapaksa mengenakan perintah darurat pada Jumaat, sehari selepas orang ramai cuba menyerbu rumahnya di sini.

Perintah berkurung turut dikuatkuasakan di seluruh negara sehingga pagi Isnin.

Pakatan pembangkang utama Sri Lanka, Samagi Jana Balawegaya (SJB) mengecam penutupan media sosial yang bertujuan memadamkan demontrasi awam, selain menyifatkan sudah tiba masa untuk kerajaan meletak jawatan.

Terdahulu, tentera bersenjata bertindak menghentikan protes Ahli Parlimen pembangkang dan ratusan penyokong mereka yang berarak ke dataran kemerdekaan di ibu negara.

Facebook, YouTube, Twitter, Instagram dan Whatsapp adalah antara platform yang ditutup atas arahan pihak berkuasa pertahanan.

Media swasta melaporkan bahawa Ketua Pengawal Selia Internet Sri Lanka meletak jawatan selepas perintah itu berkuat kuasa. – Agensi


Mahmoud Abbas bertemu Raja Jordan, bincang konflik Palestin-Israel

Amman, 26 Ramadan 1443H, Khamis – Presiden Palestin, Mahmoud Abbas mengadakan pertemuan dengan Raja Jordan, Raja Abdullah II di istana Al Husseiniya di Amman, semalam.

Dalam pertemuan berkenaan, Presiden Abbas mengadakan perbincangan dengan Raja Abdullah II berhubung perkembangan politik di Palestin dan keganasan berterusan yang dilakukan negara haram Israel.

Ia termasuk tumpuan dalam mempertahankan dan melindungi Baitulmaqdis yang diduduki.

Abbas mengulangi keperluan tekanan semua pihak ke atas Zionis bagi menghentikan keganasan selain menghormati perjanjian yang ditandatangani.

Malah Abbas juga meminta antarabangsa untuk menghentikan pencerobohan berterusan Israel ke atas penduduk Palestin.

Beliau turut menyatakan kepentingan meningkatkan hubungan Palestin-Jordan bagi menggerakkan masyarakat antarabangsa untuk menghentikan amalan dan dasar agresif negara haram Israel terhadap penduduk Palestin.

Abbas juga menekankan kepentingan mematuhi rujukan proses damai dan resolusi yang dikeluarkan Pertubuhan Bangsa-Bangsa Bersatu (PBB) serta keperluan menyediakan rakyat Palestin perlindungan antarabangsa daripada penjajahan tentera Israel.

Abbas menghargai Jordan yang menyokong Palestin dalam semua perkara termasuk penglibatan antarabangsa selain menekankan kesungguhan Palestin bagi mengukuhkan hubungan persaudaraan dan kerjasama antara dua negara.

Sementara itu, Raja Abdullah menyatakan pendirian negaranya untuk terus menyokong penduduk Palestin bagi menubuhkan sebuah negara merdeka dan aman.

Beliau turut menyatakan keazaman negaranya dan usaha gigih dengan semua pihak serantau untuk menghentikan pencerobohan Israel selain memelihara status sejarah tapak suci di Baitulmaqdis. – Agensi


Pendidikan Rukun Negara perlu diterap seawal peringkat tadika

KUALA LUMPUR, 16 Zulhijjah 1441H, Khamis  – Pendidikan berkenaan Rukun Negara perlu diterapkan dalam kurikulum sekolah seawal peringkat tadika lagi dan hendaklah disemak semula setiap lima tahun dalam usaha mengukuhkan perpaduan rakyat.

Felow Utama Institut Kajian Etnik (KITA) Universiti Kebangsaan Malaysia (UKM) Profesor Datuk Dr Teo Kok Seong berkata, situasi yang berlaku kini, Rukun Negara tidak lebih sekadar hafalan untuk murid dan pelajar sekolah selain diikrarkan hanya pada majlis tertentu sahaja.

“Sepatutnya perlu ada pendidikan terhadap kelima-lima prinsip itu untuk difahami anak bangsa, kena ada kurikulum, misalnya prinsip pertama kalau nak terapkan di tadika, perkara apa yang perlu ‘diangkat’ dan ditonjolkan kepada anak sekecil mereka.

Apabila ada kurikulum, ia harus diajar selain ada latihan dan saya pasti Rukun Negara akan terkesan pada pemikiran serta tingkah laku rakyat. Sayang ia (Rukun Negara)  sudah berusia 50 tahun, tetapi hanya pada nama sahaja.

Ia sepatutnya boleh jadi patriotik kerana ia adalah gagasan kenegaraan dan dalam hal ini sektor pendidikan memainkan peranan penting untuk mendidik anak bangsa memahami falsafah Rukun Negara itu, bukan hanya di peringkat sekolah rendah tetapi pada peringkat yang lebih tinggi,” katanya ketika menjadi tetamu dalam program Ruang Bicara terbitan Bernama TV, hari ini.

Katanya, di peringkat universiti pula, mahasiswa boleh membuat analisis, menilai dan mencipta sesuatu dalam memperincikan setiap prinsip itu agar mereka akan lebih mendalami dan tahu kepentingannya.

Sementara itu, Veteran Akademi Tentera Malaysia Lt Jen (B) Datuk Seri Zaini Mohd Said berkata falsafah rukun negara masih relevan bukan sahaja dalam kehidupan masa lalu, tetapi pada masa kini dan akan datang.

Ini kerana katanya, kelima-lima prinsip berkenaan adalah ideologi negara dan set kepercayaan untuk rakyat agar tidak tersasar selain mampu mengukuhkan perpaduan negara berbilang kaum di negara ini.

“Malangnya masyarakat tak nampak kebaikan prinsip Rukun Negara itu, mereka tak tahu tujuan dan maknanya, padahal ia sebenarnya untuk diri mereka dan generasi akan datang, kalau negara ini mempunyai rakyat yang mengamalkan Rukun Negara, Malaysia akan jadi negara hebat,” katanya. -Bernama


Apa berlaku jika hilang khusyuk?

BANYAK kejadian atau peristiwa yang berlaku dalam hidup kita, benar-benar mengesani jiwa. Begitu juga dengan ayat al-Quran atau tazkirah peringatan yang begitu membekas.

Tetapi berlalu juga tempoh masa, kita tetap dengan diri kita yang sama. Perangai dan tingkah laku dosa yang lama.

Apa yang hilang sebenarnya dalam diri kita adalah khusyuk.

أَلَمْ يَأْنِ لِلَّذِينَ آمَنُوۤاْ أَن تَخْشَعَ قُلُوبُهُمْ لِذِكْرِ ٱللَّهِ وَمَا نَزَلَ مِنَ ٱلْحَقِّ

Belum sampaikah lagi masanya bagi orang yang beriman, untuk khusyuk hati mereka dengan zikrullah serta apa yang telah diutuskan sebagai kebenaran (Al-Quran) ? (Al-Hadid : 16 )

Suatu ketika Ubadah ibn Somit menyebut kepada Jubair :

إن شئتَ لأحدِّثنَّكَ بأوَّلِ عِلمٍ يُرفَعُ منَ النَّاسِ الخشوعُ يوشِكُ أن تدخُلَ مسجدَ جماعةٍ فلا ترَى فيهِ رجلًا خاشعًا

“Jika engkau mahu tahu, bahawa ilmu pertama yang hilang daripada manusia adalah khusyu’. Hampir-hampir engkau masuk ke masjid yang ramai manusia, namun engkau tidak menjumpai seorang lelaki yang khusyuk. “

Khusyuk adalah satu tumpuan hati yang tunduk kepada Allah SWT. Biasanya kita akan dapati ketika solat, namun maksud keseluruhan erti khusyuk itu adalah menundukkan jiwa kepada kehendak Allah dalam seluruh segi kehidupan.

Sebab maqam (posisi) amalan khusyuk bukan pada perbuatan badan – seperti solat – tetapi pada hati. Itu juga maksud celaan Allah terhadap mereka yang lalai dalam solat, kerana khusyuknya sudah hilang dari hati.

Apa yang berlaku sekiranya hilang khusyuk?

Imam Ar-Razi menyebut ;

أن عدم الخشوع في أول الأمر يفضي إلى الفسق في آخر الأمر

“Ketiadaan khusyu’ pada awalnya, akan membawa kepada kefasikan di akhirnya.”

فَطَالَ عَلَيْهِمُ ٱلأَمَدُ فَقَسَتْ قُلُوبُهُمْ وَكَثِيرٌ مِّنْهُمْ فَاسِقُونَ

Setelah orang-orang itu melalui masa yang lanjut maka hati mereka menjadi keras, dan banyak di antaranya orang-orang yang fasik. (Al-Hadid : 16)

Akhirnya punca kepada kerosakan hidup adalah apabila berlalunya tempoh masa yang kita biarkan tanpa dihidupkan hati dengan erti khusyuk.

Hati yang keras, tidak lagi berfungsi menyerap maksud, nilai, petunjuk, dan cahaya dari mana-mana ayat dan peringatan daripada Allah SWT walaupun berlaku depan mata seperti kematian orang terdekat.

Ustaz Abdur Rahman Raji
Naib Yang Dipertua ISMA Kajang


UMNO cabar kerajaan segera panggil Sidang Khas Parlimen

BANGI, 25 Zulhijjah 1442H, Rabu – Presiden UMNO, Datuk Seri Dr Ahmad Zahid Hamidi mendakwa kenyataan Perdana Menteri dalam perutusan khas, hari ini yang menyatakan kerajaan masih mempunyai majoriti adalah tidak benar.

Jelasnya, sebelum ini, Perikatan Nasional (PN) hanya mempunyai 114 Ahli Parlimen yang menyokong.

Bagaimanapun, beliau mendakwa telah mempersembahkan warkah yang melampirkan lapan Surat Akuan Ahli-Ahli Parlimen UMNO kepada Seri Paduka Baginda Yang di-Pertuan Agong pada 30 Julai 2021, bagi menzahirkan penarikan sokongan terhadap Tan Sri Mahiaddin Yasin sebagai Perdana Menteri.

Katanya, warkah itu cukup untuk menunjukkan kepimpinan Muhyiddin sudah hilang majoriti, biarpun sebenarnya jumlah berkenaan melebihi daripada itu.

“Setelah Majlis Kerja Tertinggi membuat ketetapan mutakhir pada 3 Ogos 2021, bagi menarik sokongan terhadap kerajaan Perikatan Nasional dan Perdana Menteri, atas asas mahu berpihak kepada KDYMM Yang di-Pertuan Agong, jumlah Surat Akuan Ahli-Ahli Parlimen UMNO telah bertambah lagi.

“Pada hari ini saya telah mengutus warkah kepada KDYMM Yang di-Pertuan Agong bagi mempersembahkan Surat Akuan tambahan sebagai lanjutan warkah terdahulu,” katanya dalam satu kenyataan, hari ini.

Berikutan itu, Ahmad Zahid berkata, UMNO mencabar kerajaan untuk segera memanggil Sidang Khas Parlimen bagi membuktikan Perdana Menteri masih mempunyai majoriti tanpa menunggu sehingga persidangan Parlimen pada bulan September.


Malaysia dapat tambahan 10,000 kuota haji: Muhyiddin

RIYADH, 26 Rejab 1442H, Rabu – Malaysia memperoleh tambahan 10,000 kuota haji, kata Tan Sri Muhyiddin Yassin.

Perdana Menteri berkata beliau membuat permohonan itu ketika menghadap Putera Mahkota Arab Saudi, Timbalan Perdana Menteri dan Menteri Pertahanan Mohammed Salman Abdulaziz Al-Saud di Istana Al-Yamamah di sini pada Selasa (Rabu di Malaysia).

“Apabila situasi haji kembali normal berikutan pandemik COVID-19, permintaan kita diluluskan,” katanya kepada media Malaysia pada penghujung lawatan rasmi empat harinya ke negara itu.

Beliau berkata Putera Mahkota memberikan jawapan positif dan jaminan kerana negara itu mengalu-alukan jemaah Malaysia yang terkenal dengan tingkah laku yang baik, berdisiplin dan kurang menimbulkan masalah.

Makkah dan Madinah juga masih dalam proses perluasan bagi menampung lebih ramai jemaah pada masa hadapan, kata Muhyiddin. – Bernama


Akademi Dr Har digesa mohon maaf

BANGI, 14 Jamadilakhir 1443H, Isnin – Wanita BERJASA menggesa Akademi Dr Har (ADH) yang memuat naik poster sambutan Hari Agama Sedunia, semalam memohon maaf serta mengakui kekhilafannya.

Ketua Wanita BERJASA, Ustazah Siti Umi Kalsom Hussin menegaskan ucapan selamat ‘Hari Agama Sedunia’ adalah bercanggah dengan prinsip asas Islam.

“Rasullullah SAW tatkala diajak untuk bertoleransi mengenai perkara tauhid kepada Allah, baginda dengan tegas menyebut seperti dalam firman Allah SWT “لكم دينكم ولي دين”. “Bagimu agamamu dan bagiku agamaku”.

“Tidak ada kompromi dalam isu tauhid. Tidak ada pluralisme sama sekali dalam agama bahkan jawapan Rasulullah menolak sebarang unsur liberal dan penyamarataan dalam agama ini,” katanya dalam satu kenyataan.

Justeru, Ustazah Siti Kalsom menasihatkan Akademi DR Har mengeluarkan kenyataan maaf atas sebaran poster tersebut dan mengakui kekhilafan dalam mengeluarkan ucapan tersebut.

Terdahulu, tular satu poster Selamat Menyambut Hari Agama Sedunia oleh Akadamei Dr Har dengan memetik ayat 13 surah al-Hujurat.

Namun poster itu sudah dipadamkan susulan reaksi kurang baik dan demi menghormati teguran pelbagai pihak.


10 maut, lebih 100 lagi tertimbus tanah runtuh di India

MUMBAI 2 Muharam 1445H, Khamis – Sekurang-kurangnya 10 terbunuh dan puluhan yang lain dikhuatiri tertimbus dalam kejadian tanah runtuh di sebuah perkampungan di negeri Maharashtra, selepas hujan lebat berterusan di wilayah itu.

Menurut Ketua Menteri Maharashtra, Eknath Shinde, kejadian tanah runtuh berlaku pada tengah malam di Kawasan pergunungan Irshalwadi, kira-kira 60 kilometer dari Mumbai.

“Setakat ini, 10 mayat sudah ditemui dan lebih 80 mangsa berjaya diselamatkan tetapi perkampungan kecil ini dianggarkan mempunyai sekurang-kurangnya 225 penduduk.

“Sebanyak 48 keluarga tinggal di sana manakala 75 orang telah berjaya dipindahkan dan lima orang disahkan maut, setakat ini,” katanya.

Laporan awal mendapati lebih 100 penduduk dikhuatiri terperangkap di bawah runtuhan dan pasukan penyelamat sedang bertungkus-lumus mencari mangsa yang terselamat.

Beliau yang berada di lokasi kejadian berkata, tindakan penjaja air balang itu adalah untuk menarik perhatian orang ramai., dan kerja-kerja pencarian masih diteruskan.

Semalam, Jabatan kaji Cuaca menjangkakan beberapa daerah di negeri itu merekodkan hujan lebih 100 milimeter dengan lebih banyak hujan lebat diramalkan dalam tempoh 24 jam. – Agensi


Fahmi nafi PKR ahli Liberal International

BANGI, 19 Rabiulakhir 1445H, Jumaat – Parti Keadilan Rakyat (PKR) menafikan mempunyai kaitan dengan pertubuhan gabungan parti-parti, Liberal International.

Perkara itu ditegaskan Ketua Penerangan PKR, Fahmi Fadzil dalam kenyataan hari ini, apabila mendakwa terdapat percubaan terancang untuk mengaitkan parti berkenaan dengan pertubuhan liberal terbabit.

“Kebelakangan ini, terdapat percubaan terancang untuk mengaitkan Keadilan dengan satu pertubuhan gabungan parti-parti iaitu Liberal International.

“Saya mengesahkan bahawa Keadilan bukan dan tidak pernah menjadi ahli atau anggota Liberal International.

“Keadilan bersolidariti sepenuhnya dengan rakyat Palestin serta mengecam dan mengutuk sekeras-kerasnya kekejaman rejim Zionis Israel yang terus menzalimi, menekan dan membunuh rakyat Palestin,” katanya.


Kronologi helikopter terhempas sejak 2015

KUALA LUMPUR, 22 Rabiulawal 1442H, Ahad – Kemalangan melibatkan dua helikopter di Taman Melawati dekat sini hari ini merupakan insiden keenam membabitkan pesawat jenis itu dalam tempoh lima tahun lepas.

Berikut merupakan kronologi helikopter terhempas sejak 2015:

4 April 2015: Helikopter AS3655N2 Dauphin (9M-1GB) terhempas di kawasan kebun getah di Jalan Sungai Lalang, Kampung Pasir Baru, Semenyih, Selangor mengorbankan lima penumpang termasuk Ahli Parlimen Rompin Tan Sri Dr Jamaluddin Jarjis dan juruterbang Kapten Clifford William Fournier.

5 Mei 2016: Helikopter Eurocopter AS350 terhempas di Batang Lupar berhampiran Sebuyau, Sarawak, menyebabkan enam terbunuh termasuk Timbalan Menteri Perusahaan Perladangan dan Komoditi Tan Sri Noriah Kasnon dan Ahli Parlimen Kuala Kangsar Datuk Wan Mohammad Khair-il Anuar Wan Ahmad.

4 Oktober 2016: Helikopter Nuri terhempas di atas bumbung Pusat Kemahiran Hidup, Sekolah Menengah Kebangsaan Balong, Tawau, Sabah, mengakibatkan 14 anggota tentera cedera.

15 Ogos 2018: Helikopter Robinson R-66 terhempas di Lapangan Terbang Sultan Abdul Aziz Shah (LTSAAS), Subang menyebabkan dua juruterbang cedera ringan.

27 Februari 2020: Sebuah helikopter milik Polis Diraja Malaysia (PDRM) yang membawa enam anggota Pasukan Gerakan Udara (PGU) terhempas di Kem Batalion 14 Pasukan Gerakan Am (PGA), Jalan Air Panas, Tawau. Kesemua anggota pasukan keselamatan itu selamat dengan hanya seorang cedera.

8 November 2020: Kemalangan membabitkan dua helikopter (9M-HCA & 9MHCB) jenis G2CA di Taman Melawati ketika kedua-duanya sedang melakukan latihan penerbangan setelah berlepas dari Lapangan Terbang Sultan Abdul Aziz Shah (LTSAAS), Subang dengan setiap pesawat membawa dua kru.

Sebuah daripada pesawat itu terhempas dan meragut dua nyawa iaitu Mohamed Sabri Baharom, 56, beralamat di Wangsa Melawati, yang juga seorang bekas pegawai Tentera Laut Diraja Malaysia (TLDM) dan Mohd Irfan Fikri Mohamed Rawi, 41, beralamat di Jalan Pengkalan Chepa, Kota Bharu, Kelantan.

Dua yang terselamat dalam kejadian itu ialah bekas Ketua Pegawai Eksekutif Malaysia Airlines Berhad Datuk Ahmad Jauhari Yahya, 66, dan Tan Chai Eian, 51, yang menaiki sebuah lagi helikopter model 9M-HCA selepas berjaya melakukan pendaratan cemas di kawasan berdekatan. – Bernama


5U buat pemimpin

SENTIASA amalkan 5U:

1. Ulang: Berkali-kali memberi nasihat dan motivasi tanpa jemu, menggunakan kaedah dan kreativiti yang pelbagai.

2. Umpan: Sesekali beri hadiah dan penghargaan sebagai daya penolak untuk anak buah. Ia tidak semestinya berbentuk material.

3. Ubah: Amalkan penambahbaikan berterusan. Jangan pernah statik dan selesa dengan keadaan sedia ada walaupun anda dan kumpulan anda adalah yang terbaik.

4. Undang: Sentiasa jemput ahli untuk makan, bertandang ke rumah, kenduri serta beraktiviti bersama.

5. Usaha: Jangan jemu bekerja keras bagi mempertaut ukhuwah dan meningkatkan prestasi pasukan. Beraksilah sebagai khadam.

Jangan sesekali melakukan 5U:

1. Ungkit: Usah mengingatkan jasa lampau anda untuk mendapat kerjasama atau bantuan ahli.

2. Umpat: Jangan sebut keburukan ahli secara terbuka di hadapan ahli kumpulan lain melainkan untuk teladan tanpa menyebut nama.

3. Ugut: Pantang nombor satu bagi pemimpin mendesak atau menakut-nakutkan anak buah dengan ancaman (kuasa, material atau emosi) demi menjayakan sesuatu. Ia bukti betapa lemahnya kepimpinan anda.

4. Ujub: Jangan tonjolkan kehebatan diri sendiri. Sebaliknya sebut dan ketengahkan kelebihan ahli pasukan.

5. Undur: Terus mara kehadapan walau apa pun yang terjadi. Kualiti paling penting bagi seorang pemimpin ialah keberanian!

Ir Ts Muhammad Lukman Al Hakim
Setiausaha Agung BERJASA


Tolak label ‘pengganas’, 9 negara EU teruskan kerjasama dengan NGO Palestin

BRUSSELS, 13 Zulhijjah 1443H, Rabu – Sebanyak sembilan negara anggota Kesatuan Eropah (EU) akan terus bekerjasama dengan enam kumpulan masyarakat sivil Palestin yang ditetapkan negara haram Israel sebagai ‘pertubuhan pengganas’.

Belgium, Denmark, Perancis, Jerman, Ireland, Itali, Belanda, Sepanyol dan Sweden dalam kenyataan bersama menentang, keputusan Israel yang diumumkan pada Oktober lalu, mengatakan keputusan itu harus dibatalkan.

“Dengan ketiadaan bukti sedemikian, kami akan meneruskan kerjasama dan sokongan padu kami bagi masyarakat sivil di (wilayah Palestin yang diduduki). Masyarakat sivil yang bebas dan kuat amat diperlukan untuk mempromosikan nilai demokrasi dan untuk penyelesaian dua negara.

“Tiada maklumat penting diterima daripada Israel yang mewajarkan untuk mengkaji semula dasar kami terhadap enam NGO Palestin berdasarkan keputusan negara itu untuk menetapkan NGO berkenaan sebagai ‘pertubuhan pengganas’,” katanya.

Pada Oktober 2021, Menteri Pertahanan Israel, Benny Gantz mengisytiharkan enam kumpulan masyarakat sivil Palestin sebagai pertubuhan pengganas.

Pertubuhan bukan kerajaan (NGO) berkenaan termasuk Persatuan Sokongan Tahanan dan Hak Asasi Manusia Addameer, Al-Haq, Pusat Penyelidikan dan Pembangunan Bisan, Pertahanan untuk Kanak-kanak Antarabangsa – Palestin, Kesatuan Jawatankuasa Kerja Pertanian dan Kesatuan Jawatankuasa Wanita Palestin.

Penamaan Israel membolehkannya menutup pertubuhan itu, merampas aset, menamatkan kerja dan mendakwa kepimpinan dan kakitangan mereka dengan kesalahan pengganas. – Agensi


Mat Kilau cetus fenomena, penonton ke pawagam siap busana Melayu, bertanjak

Oleh Athirah Huda Zalhe

BANGI, 27 Zulkaedah 1443H, Isnin – Filem epik Mat Kilau: Kebangkitan Pahlawan terus mencetuskan2 fenomena dan mencatat rekod luar biasa sejak hari pertama tayangannya di pawagam pada 23 Jun lalu.

Dengan rekod pembukaan yang mengagumkan sebanyak RM1 juta, filem terbitan Studio Kembara itu terus mencatatkan kejayaan apabila memecah rekod ‘box-office’ dalam tempoh dua hari dan mengutip RM12.2 juta setakat empat hari tayangannya.

Fenomena filem epik Melayu itu bukan hanya dilihat pada kutipan tiket semata-mata, bahkan terhadap keterujaan penontonnya yang siap berpakaian tradisi Melayu iaitu tanjak dan songket.

Bukan hanya dalam kalangan penonton dewasa, pemakaian tanjak turut dilihat pada penonton ‘cilik’.

Malahan, ada juga yang mula berminat untuk mempelajari seni silat dan menjadi rakyat yang lebih menghargai tanah air.

“Segak berbaju Melayu, siap bertanjak tengok filem Mat Kilau. Takkan Melayu hilang di dunia,” kata Din Said menerusi komen di Facebook.

“Harap-harapnya hari ni boleh beli tiket Filem Mat Kilau. Saya nak bawa anak-anak pula tengok.

“Yang pasti, sekali lagi saya akan bertanjak untuk menonton filem ini.  Memang luar bisa. Jom sokong industri filem kita,” kata Dr Tengku Asmadi.

“Fenomena memartabatkan bangsa Melayu sedang berlaku, manis nya mekar sulam penuh elemen Melayu.

“Lagi molek jika dipadankan bersama baju Melayu hitam bertanjak hitam,” demikin kata Wawa Halim.

Filem arahan pengarah terkenal, Syamsul Yusof yang menelan belanja RM8 juta ini ternyata memberi impak mendalam kepada semua lapisan masyarakat termasuk golongan muda.

Biarpun ada segelintir suara sumbang yang tidak senang dengan keghairahan penonton meraikan filem berunsurkan perjuangan bangsa ini, ia tidak sesekali melunturkan semangat mereka untuk mezahirkan roh kemelayuan itu.

Bahkan, pengarah Aziz M Osman turut menyokong semangat penonton bertanjak menyaksikan filem Mat Kilau, dan menganggap jika negara luar seperti Jepun tidak berkimono menonton filem budaya mereka, tiada salah untuk orang Melayu berpakaian tradisi sendiri di pawagam.

Justeru, tidak wajar untuk memerli atau memperlekehkan mereka yang berbusana lengkap bersampin dan bertanjak, sekali pun ia dianggap bermusim.

Sekurang-kurangnya busana Melayu  tidak malu dikenakan pada hari biasa di tempat awam, dan bukan sekadar dipakai untuk persembahan teater atau majlis perkahwinan semata-mata.


Kes harian dijangka cecah 30,000 jika Omicron tak dibendung

KUALA LUMPUR, 3 Jamadilakhir 1443H, Khamis – Kementerian Kesihatan (KKM) menjangkakan kes harian COVID-19 mencecah 30,000 sekiranya langkah bagi membendung gelombang varian Omicron tidak diambil.

Menteri Kesihatan Khairy Jamaluddin berkata justeru, keputusan menangguhkan ibadah umrah buat sementara waktu merupakan antara langkah yang terpaksa diambil bagi mengekang penularan varian itu.

“Berdasarkan simulasi KKM, sekiranya kita tidak ambil langkah-langkah pencegahan seperti penangguhan sementara umrah dan kuarantin, kita akan lihat kes melonjak mulai bulan ini hingga Februari dengan lebih 15,000 kes sehari,” katanya dalam sidang media hari ini.

Beliau berkata jangkaan itu merupakan unjuran KKM melalui model Berisiko-Terdedah-Berjangkit-Diasingkan (SEIR) yang menggunakan kadar kebolehjangkitan (Rt) iaitu masing-masing pada 0.95, 1.2 dan 1.6.

Katanya meskipun jangkitan varian Omicron setakat ini tidak seteruk Delta namun jika kes meningkat sehingga 30,000, kemasukan ke hospital turut meningkat walaupun hanya pesakit kategori satu dan dua.

Mengulas pemberian dos penggalak, Khairy berkata empat pusat pemberian vaksin (PPV) integrasi dengan kapasiti lebih besar akan mula beroperasi pada 15 Januari iaitu di Pusat Dagangan Dunia Kuala Lumpur (WTCKL), Axiata Arena Bukit Jalil, Pusat Konvensyen Ideal (IDCC) Shah Alam dan Soka Gakkai di Klang.

“Semua aktiviti pemberian dos penggalak akan dilakukan menerusi janji temu yang diberikan melalui aplikasi MySejahtera atau khidmat pesanan ringkas (SMS),” katanya.

Bagaimanapun, beliau berkata individu boleh menghubungi PPV-GP (klinik pengamal perubatan am swasta) yang disenaraikan di laman sesawang ProtectHealth untuk mendaftar dalam senarai menunggu di klinik terbabit.

Khairy juga berkata setakat ini, 30 peratus populasi dewasa dan 52 peratus warga emas di Malaysia sudah menerima dos penggalak. – Bernama


Polis siasat insiden provokasi di sebuah IPD Pantai Timur

KUALA LUMPUR, 25 Muharam 1445H, Sabtu – Polis Diraja Malaysia (PDRM) mengesahkan terdapat insiden provokasi berlaku di sebuah Ibu Pejabat Polis Daerah (IPD) di Pantai Timur seperti yang tular di media sosial semalam.

Timbalan Ketua Polis Negara, Datuk Seri Ayob Khan Mydin Pitchay berkata, PDRM sedang menyiasat penularan video seorang lelaki dikasari beberapa lelaki di IPD tersebut.

“Saya sahkan insiden itu berlaku di sebuah IPD di Pantai Timur dan kita masih jalankan siasatan berhubung kejadian berkenaan.

“Mungkin ada provokasi berlaku sebelum kejadian berkenaan dirakam dan ketua polis negeri terbabit akan mengadakan sidang media berhubung insiden berkenaan,” katanya dalam sidang media khas selepas meninjau pusat pengundian di Sekolah Kebangsaan Klang Gate di sini, hari ini.

Terdahulu, satu rakaman video menunjukkan seorang lelaki bermotosikal memakai bendera PAS di belakang badannya telah dikasari beberapa lelaki di hadapan pintu masuk sebuah IPD di sebuah negeri di Pantai Timur tular di media sosial hari ini.

Rakaman video berdurasi 14 saat itu memaparkan lelaki terbabit ditarik dari motosikalnya dan dipukul kumpulan lelaki berkenaan. – Bernama


Jangan ulang silap PRU14 salah pilih pemimpin

Oleh Zuhayati Yazid

KAPAR, 19 Rabiulakhir 1444H, Selasa – Rakyat perlu bijak memilih pada Pilihan Raya Umum ke-15 (PRU15) dengan mengundi pemimpin yang tepat untuk mengubah negara dan membela nasib rakyat.

Calon Pejuang Parlimen Kapar, Ustaz Mohd Pathan Hussin mengingatkan rakyat jangan sesekali mengulangi kesilapan lalu dengan memilih pemimpin yang salah.

“Akibat salah pilih pemimpin pada PRU14 akhirnya negara tidak stabil sehingga terjadi seperti yang berlaku hari ini.

“Bukan kita saja marah, tetapi seluruh peringkat masyarakat merasai kekecewaan tersebut. Moga-moga pilihan kali ini adalah pilihan yang terbaik,” katanya dalam ceramah umum di Kapar.

Atas dasar itu, Mohd Pathan yang juga anak jati Klang itu berkata, kebangkitan Gerakan Tanah Air (GTA) adalah untuk memberikan pilihan kepada rakyat yang pernah melalui rasa kecewa tersebut.

Katanya, inilah peluang kepada rakyat untuk bangkit semula selepas rasa kecewa dengan pakatan, perikatan atau kesepakatan daripada parti-parti politik yang lalu.

Mengulas lanjut, Mohd Pathan berkata, GTA yang dipimpin oleh negarawan diwujudkan untuk melupuskan pemimpin Melayu yang tidak ikhlas berjuang dan hanya pentingkan kroni sahaja.

“Dahulu pada Pilihan Raya Umum ke-13 (PRU13) kami bertanding atas logo bintang tapi bila PRU15 kami telah ada kawan untuk menunaikan hasrat rakyat.

“Kami duduk di bawah GTA yang dipimpin oleh Tun Dr Mahathir Mohamad dan bangkit untuk membangunkan semula negara ke landasan yang tepat,” katanya.


Kes tinggi tapi SOP longgar, kepercayaan rakyat makin luntur?

Oleh Athirah Huda Zalhe

BANGI, 29 Jamadilakhir 1442H, Khamis – Majlis Keselamatan Negara (MKN) digesa supaya menilai semula keperluan pelaksanaan Perintah Kawalan Pergerakan (PKP), selain menyelaras prosedur operasi standard (SOP) secara menyeluruh.

Ini kerana, penetapan sesuatu SOP sepatutnya terpakai kepada semua peringkat masyarakat tanpa mengira pangkat atau kedudukan, melainkan terdapat hujah saintifik serta penilaian yang munasabah.

Aktivis Ikatan Pengamal Perubatan dan Kesihatan Muslim Malaysia (I-Medik), Dr Ahmad Muslim Ahmad Roslan berkata, perubahan SOP – yang kelihatan lebih longgar – tatkala wujud desakan pihak atau kumpulan berkepentingan, dilihat mengelirukan orang ramai.

“Pada asasnya, ramai yang inginkan agar kes aktif menurun dengan diperketatkan SOP untuk suatu masa tertentu, walaupun PKP 2.0 diterima dengan berat hati oleh kebanyakan lapisan masyarakat.

“Mereka melihat keberkesanan yang berlaku pada PKP terdahulu iaitu Mac tahun lalu, dan yakin dengan tindakan strategi yang dilaksanakan kerajaan,” katanya kepada Ismaweb.net, hari ini.

Apabila banyak kelonggaran pada pelaksanaan PKP kali ini, Dr Ahmad Muslim menyifatkan kepercayaan rakyat menjadi semakin luntur tatkala SOP yang dikuatkuasakan berbeza untuk golongan atau perayaan tertentu.

“Timbul banyak persoalan apabila pelaksanaan SOP tidak menyeluruh dan sentiasa berubah serta tiada hujah saintifik yang menyokong perubahan SOP.

“Kenapa semakin banyak industri dan perniagaan yang dibenarkan beroperasi dalam keadaan banyak kluster baharu timbul membabitkan industri tersebut?,” soalnya.

Beliau berkata, perbezaan pelaksanaan SOP sebenarnya akan melunturkan kepercayaan rakyat terhadap strategi kerajaan untuk melandaikan lekuk jangkitan pandemik ini.

“Kenapa ada majlis atau perkumpulan yang tidak bermanfaat dibenarkan (walaupun dikatakan mengikut SOP) sedangkan masjid dan surau yang ketat SOP ditutup rapat di kebanyakan tempat?

“Kenapa ahli politik yang pulang daripada luar negara dibenarkan kuarantin paling minimum tiga hari sedangkan orang lain diletakkan 10 hingga 14 hari,” katanya.

Dr Ahmad Muslim berkata, keadaan ini secara tidak langsung mewujudkan keletihan dalam kalangan masyarakat untuk terus mematuhi SOP.

“Jadi sebenarnya apa yang ingin kita capai dalam lanjutan PKP dan perubahan SOP yang longgar?

“Sudah pasti kita tidak mengharapkan kehadiran vaksin akan menjadi penyelesaian terdekat untuk melandaikan lekuk jangkitan COVID-19,” katanya.

Sebelum ini, kerajaan membenarkan keseluruhan baki perniagaan dalam sektor peruncitan kembali beroperasi dalam tempoh PKP berkuat kuasa 10 Februari.

Menteri Kanan (Keselamatan), Datuk Seri Ismail Sabri Yaakob berkata, perkara itu diputuskan dalam mesyuarat khas Kabinet bagi memastikan kelangsungan ekonomi peniaga kecil.

Antara baki sektor peruncitan yang dibenarkan kembali beroperasi adalah kedai pakaian, fesyen dan aksesori, kasut, barangan dan perkhidmatan fotografi, barangan terpakai, kedai bunga atau nurseri, kraftangan dan cenderahati serta kedai antik.

Selain itu, kedai alat permainan, permaidani, kedai kandungan kreatif atau peralatan industri kreatif, barangan aktiviti luar, peralatan sukan, barangan rumah dan peralatan dapur, kosmetik, penjagaan kulit dan minyak wangi, kedai tembakau, aksesori kereta dan Ar-Rahnu.


Letak MCA di kerusi ‘tradisi’ pecah belahkan Melayu

Oleh Zuhayati Yazid

BANGI, 18 Jamadilawal 1443H, Khamis – Janji UMNO untuk meletakkan calon MCA di kawasan majoriti Melayu dipercayai akan menyebabkan keadaan pecah belah dalam kalangan kaum Bumiputera itu.

Oleh yang demikian, UMNO diminta untuk insaf dan belajar daripada kesilapan lalu dengan bertegas untuk tidak menyerahkan kerusi yang dianggap sebagai ‘tradisi’ kepada calon daripada parti berkenaan.

Sekiranya UMNO masih berdegil, Naib Pengerusi Pertubuhan-Pertubuhan Pembela Islam (PEMBELA), Mohd Nor Izzat Mohd Johari tidak menolak kemungkinan calon dari MCA akan tersungkur kali ini.

“Kita pelik kenapa UMNO mahu bekerjasama lagi dengan MCA sedangkan semua tahu siapa MCA sebenar, adakah mereka ini mempunyai agenda tersembunyi?

“Sekiranya UMNO tetap berkeras, suara rakyat pasti muncul dan UMNO kena ingat rakyat hari ini sudah bijak menilai,” katanya ketika dihubungi Ismaweb.net, hari ini.

Beliau yang juga dikenali sebagai Cikgu Izzat berpandangan, orang Melayu kini memiliki banyak pilihan dalam memilih calon yang akan membawa suara mereka ke Parlimen.

Malah, katanya lagi, tidak mustahil pemimpin pertubuhan bukan kerajaan (NGO) akan diangkat untuk mewakili rakyat yang sudah hilang kepercayaan terhadap golongan politik.

“Orang Melayu kini mempunyai banyak pilihan untuk memilih wakil rakyat mereka tidak lagi terhad kepada MCA semata-mata.

“Dulu orang Melayu tiada pilihan, kita terpaksa pilih bukan Melayu, namun hari ini kita banyak pilihan, ada parti-parti baharu untuk digerakkan ke seluruh negara,” katanya.

Semalam, Presiden BERJASA, Ustaz Zamani Ibrahim berkata, jika UMNO kekal memberikan kawasan majoriti Melayu kepada MCA, parti itu tidak teragak-agak untuk meletakkan calon muslim berwibawa di semua kerusi berkenaan.

Katanya, BERJASA kini menunggu keberanian UMNO untuk mempertahankan kawasan majoriti Melayu daripada diambil oleh MCA, maka BERJASA akan mengambil peranan tersebut.


Krisis Sudan: Puak militia, RSF tembak mati orang awam

KHARTOUM, 2 Zulhijjah 1444H, Rabu – Rakyat Sudan yang melarikan diri dari El Geneina, sebuah bandar di Darfur, ditembak dan dibunuh ketika mereka berjalan kaki ke Chad sejak pertengahan minggu lalu.

Keganasan di El Geneina sejak dua bulan lalu didorong oleh militia dari puak nomad Arab, bersama pasukan separa tentera Rapid Support Forces (RSF), iaitu puak tentera yang terlibat dalam perebutan kuasa dengan Angkatan Tentera Sudan di ibu negara, Khartoum.

Sebilangan besar rakyat Sudan cuba mendapatkan perlindungan berhampiran ibu pejabat tentera di El Geneina pada 14 Jun tetapi disekat, kata Ibrahim, seorang penduduk yang berjaya ke bandar Adre Chadian, kira-kira 27 km dari El Geneina.

Badan amal perubatan, MSF berkata, kira-kira 15,000 orang telah melarikan diri dari Darfur Barat sejak empat hari sebelumnya, dan mereka melaporkan ramai orang ditembak dan dibunuh ketika mereka cuba melarikan diri dari El Geneina.

Keputusan untuk melarikan diri dari El Geneina dibuat selepas Gabenor Negeri Darfur Barat terbunuh pada 14 Jun, beberapa jam selepas dia menuduh RSF dan militia bersekutu melakukan pembunuhan beramai-ramai dalam satu wawancara TV, kata Ibrahim.

“Selepas orang ramai mengetahui Gabenor diculik dan dibunuh, orang ramai memutuskan untuk meninggalkan bandar itu,” katanya.

Peperangan yang meletus pada April telah membunuh kira-kira 2.2 juta orang, menurut data PBB, terutamanya dari ibu negara dan dari Darfur, yang sudah mengalami konflik selama dua dekad dan pemindahan besar-besaran.

Lebih 500,000 rakyat Sudan menyeberang ke negara jiran, termasuk lebih 115,000 yang telah melarikan diri dari Darfur ke Chad.

Gencatan senjata selama 72 jam yang diusahakan oleh Arab Saudi dan AS, yang akan tamat awal pagi Rabu, berjaya meredakan pertempuran di Khartoum, walaupun penduduk melaporkan bahawa rompakan semakin berleluasa.

Pergolakan di Darfur telah memuncak dan bersifat etnik apabila penyerang menyasarkan penduduk bukan Arab berdasarkan warna kulit mereka, kata saksi. -Agensi


Bajet 2023: PEMBINA gesa peruntukan lebih untuk belia, mahasiswa

BANGI, 2 Syaaban 1444H, Khamis – Golongan strategik seperti belia dan mahasiswa wajar diberi peruntukan lebih menerusi Bajet 2023 yang akan dibentangkan Menteri Kewangan esok.

Presiden Persatuan Belia Islam Nasional (PEMBINA), Wafiq Azman berkata, golongan pelapis bagi negara dan secara majoritinya golongan belia, kini berada di fasa kritikal dalam kehidupan.

“Mereka perlu diberi peruntukan dari sudut kewangan, kesihatan, jati diri dan perlu diupayakan sebagai sebuah institusi.

“Saya harap bajet yang dibentangkan dapat membangunkan semula negara ini sebagai sebuah negara yang maju, kuat dan berdaulat,” katanya dalam kenyataan, hari ini.

Meskipun bajet adalah bersifat tahunan, namun, beliau tidak mahu ia dibuat hanya sekadar bersifat populis, survival dan sangat minima dari sudut visi pembangunan negara.

Sebelum ini Datuk Seri Anwar Ibrahim dilaporkan berkata, Bajet 2023 akan mengambil kira cabaran ekonomi semasa, dan pada masa sama memacu pertumbuhan ekonomi negara di samping menarik pelaburan.

Katanya, kerajaan juga mengambil kira daya saing negara, kepantasan kelulusan perniagaan serta beberapa inisiatif baharu, termasuk pendigitalan dan penggunaan mampan serta pengeluaran sumber asli dalam proses hiliran.


Kertas siasatan kanak-kanak dilanggar bas sekolah dirujuk ke DPP

PUTRAJAYA, 1 Zulkaedah 1443H, Rabu – Kertas siasatan berhubung kes kemalangan maut membabitkan seorang kanak-kanak perempuan yang dilanggar bas sekolah di Taman Anggerik, Bandar Baru Salak Tinggi di Sepang dekat sini baru-baru ini, akan dirujuk ke pejabat Timbalan Pendakwa Raya (DPP) dalam masa terdekat.

Timbalan Ketua Polis Daerah Sepang Supt Md Noor Aehwan Mohamad ketika dihubungi hari ini berkata pihaknya perlu melengkapkan beberapa perkara terlebih dahulu sebelum menyerahkan kertas siasatan itu kepada DPP.

Menurutnya, polis ketika ini sedang menunggu laporan bedah siasat mangsa dan laporan Pusat Pemeriksaan Kenderaan Berkomputer (Puspakom), serta akan merakam percakapan kakak serta waris secepat mungkin memandangkan keluarga mangsa kini dalam tempoh kuarantin COVID-19.

“Apabila semua proses ini selesai, kita rujuk kepada DPP secepat mungkin,” katanya.

Pada 26 Mei lepas, seorang kanak-kanak perempuan berusia satu tahun empat bulan maut selepas dilanggar sebuah bas sekolah di hadapan rumahnya di Taman Anggerik, Bandar Baru Salak Tinggi, Sepang.

Ketua Polis Daerah Sepang ACP Wan Kamarul Azran Wan Yusof berkata mangsa dipercayai dilanggar ketika mengekori kakaknya yang keluar dari rumah untuk menaiki bas itu dalam kejadian kira-kira 12.15 tengah hari.

Pemandu bas lelaki berumur 50 tahun kemudiannya ditahan bagi membantu siasatan dan beliau telah dibebaskan dengan jaminan polis pada hari sama selepas memberi keterangan, kata Wan Kamarul Azran. – Bernama


Bahasa Melayu dalam kemelut perjuangan bangsa

SELEPAS berakhir Perang Dunia Kedua, dan Tanah Melayu baru bebas dari penjajahan dan peperangan menentang Jepun (1941 hingga 1945), Persekutuan Tanah Melayu mengalami fasa pergelutan dalam membentuk identiti dan hala tuju negara.

Tahun 1946 hingga 1957 adalah fasa yang sangat kritikal dan terlihat insiden dan peristiwa yang sangat banyak; rancangan Malayan Union dan pembubarannya serta pengisytiharan Persekutuan Tanah Melayu, pembentukan UMNO, pengisytiharan darurat menentang komunis, serangan Rosli Dhobi (Rukun 13) terhadap British di Sarawak, insiden Bukit Kepong, pembentukan PAS, dan pelbagai lagi.

Fasa ini orang Melayu tekad mahu bebaskan diri dari belenggu penjajahan, bergelut menentukan jati diri serta cuba melakar sendiri hala tuju bangsa dan negara.

Pelbagai inisiatif, cubaan, himpunan, konsep, wacana dikemukakan.

Melihat kejatuhan British kemudian Jepun dan pengunduran British membangkitkan semangat penentangan dan pembebasan dalam diri orang Melayu.

Dalam fasa pergelutan politik, keselamatan, ekonomi yang dihadapi, di tengah tahun-tahun itu juga menyaksikan pergelutan serta perjuangan sastera dan bahasa yang juga elemen dalam identiti negara.

Seolah-olah semua pihak ingin menyertai dalam melakar bagaimana membentuk negara kita apabila kita mencapai kemerdekaan.

Kalau negara kita merdeka, bagaimana penggunaan bahasa kita? Bagaimana pula bahasa boleh menyumbang dalam pembangunan masyarakat dan negara?

Bermula dengan dihimpunkan beberapa tokoh dan sasterawan yang menatijahkan tertubuhnya ketika Angkatan Sasterawan 1950 (Asas ’50).

Penubuhan ini diikuti dengan Kongres Bahasa dan Persuratan Melayu pertama pada tahun 1952, 1954 dan 1956, di mana, ketika itu menyaksikan penubuhan Dewan Bahasa dan Pustaka (DBP), setahun sebelum pengisytiharan Kemerdekaan Persekutuan Tanah Melayu pada tahun 1957.

Sayangnya perjuangan ini dilencongkan, kerana Asas ’50 sendiri mengumpulkan sasterawan yang mempunyai  pelbagai latar belakang.

Agenda ini tidak mempunyai hala tuju yang  jelas, menjadi antara sebab Asas ’50 dikritik kerana mengetengahkan penggunaan tulisan rumi bagi bahasa Melayu, yang disambut oleh orang elit

Dan politik ketika itu.

Malah, ia juga  menatijahkan revolusi tulisan rumi ke atas tulisan Jawi sebagai  tulisan pengantar bagi bahasa Melayu pada tahun 1966 di bawah keputusan menteri pelajaran Khir Johari.

Kemelut dan pertembungan bahasa masih berterusan di tanah air.

Hari ini kita melihat kedudukan bahasa Melayu tidak semakin baik setelah 63 tahun merdeka.

“Hidup Melayu” dilaungkan setiap kali kongres dan perhimpunan, namun kita tak lihat pemimpin politik Melayu mempunyai kehendak yang serius dalam mengangkat martabat bahasa Melayu.

22 bulan pemerintahan Pakatan Harapan menyaksikan lagi teruk bahasa Melayu diketepikan dan bahasa lain beberapa kali diketengahkan sebagai bahasa rasmi.

Sempena bulan kemerdekaan yang ke-63, Ikatan Muslimin Malaysia (ISMA) melancarkan dan menyeru untuk kita sama-sama memperbanyakkan usaha memartabatkan bahasa Melayu sebagai identiti negara.

Ustaz Zaid Zainurrashid
AJK ISMA Mesir
Pelajar Sarjana Usul Fiqh Universiti Al Azhar


COVID-19: Indonesia catat kes kematian tertinggi di Asia Tenggara

JAKARTA, 4 Muharram 1442H, Ahad – Indonesia merekodkan 2,037 kes jangkitan COVID-19 baharu hari ini, menjadikan jumlah keseluruhan kepada 153,535 kes.

Negara itu turut mencatatkan pertambahan angka kematian iaitu 86 orang hari ini, menjadikan keseluruhan kepada 6,680 kematian – jumlah tertinggi di Asia Tenggara.

Sebelum ini, Menteri Luar Negeri Indonesia, Retno Marsudi berkata, perjanjian awal telah ditandatangani dengan Sinovac Biotech China bagi pembelian dan bekalan vaksin, CoronaVac bermula November hingga Mac.

“Indonesia melihat komitmen yang kuat daripada industri China untuk menjalin kerjasama,” kata Retno ketika lawatan ke China Khamis lalu.

Indonesia ingin mendapatkan vaksin untuk 260 juta penduduknya dan berhasrat mengembangkannya sendiri. – Agensi


Jempol dinaik taraf sebagai Majlis Perbandaran

SEREMBAN, 17 Ramadan 1443H, Selasa – Dewan Undangan Negeri (DUN) Negeri Sembilan hari ini meluluskan Rang Undang-Undang (RUU) Majlis Perbandaran Jempol (MPJL) 2022 bagi menaik taraf dan menukar nama Majlis Daerah Jempol (MDJL) sebagai MPJL.

Usul tersebut dicadangkan oleh Menteri Besar, Datuk Seri Aminuddin Harun dan diluluskan Yang Dipertua DUN, Datuk Zulkefly Mohamad Omar selepas mendapat sokongan sebulat suara ahli dewan.

Enakman ini telah mula berkuat-kuasa pada 3 Januari 2018.

Terdahulu, Datuk Seri Mohamad Hasan (BN-Rantau) berkata, penarafan perbandaran ini dapat meningkatkan mutu perkhidmatan kepada penduduk selain memerlukan kerjasama kerajaan negeri dalam menyelesaikan permasalahan yang dihadapi oleh rakyat di daerah itu.

“Bila sudah dinaik taraf menjadi perbandaran, tahap perkhidmatan kepada rakyat dapat ditingkatkan, terutama dalam aspek pelupusan sisa pepejal kerana negeri ini telah dinobatkan sebagai Negeri Bahagia,” katanya ketika membahaskan RUU tersebut di Persidangan DUN di sini hari ini.

Sementara itu, Datuk L Manickam (BN-Jeram Padang) berkata, kerajaan negeri juga perlu memastikan pembangunan lebih sistematik di Jempol dan sentiasa berusaha memajukan tanah di daerah itu agar menjadi lebih pesat.

Datuk Shamsulkahar Mohd Deli (BN-Serting) pula menyifatkan penarafan tersebut memberi kebaikan dan kesejahteraan kepada rakyat di negeri ini sekali gus menarik pelabur ke daerah itu. – Bernama


Tiga individu gagal cabar keputusan Kabinet Tun M lanjutkan lesen Lynas

KUALA LUMPUR, 18 Zulhijjah 1442H, Rabu – Tiga individu hari ini gagal dalam permohonan mereka untuk mencabar keputusan bekas Perdana Menteri, Tun Dr Mahathir Mohamad dan bekas anggota Kabinetnya melanjutkan lesen kilang pemprosesan nadir bumi, Lynas Malaysia Sdn Bhd, selama enam bulan.

Hakim Mahkamah Tinggi Datuk Ahmad Kamal Md Shahid menolak permohonan semakan kehakiman yang difailkan Pengerusi Save Malaysia Stop Lynas, Tan Bun Teet serta dua penduduk Kuantan, Ismail Abu Bakar dan G. Ponusamy selaku pemohon, terhadap Dr Mahathir serta 27 menteri Kabinet ketika itu, Kerajaan Malaysia, Lembaga Perlesenan Tenaga Atom (AELB) dan Lynas selaku responden pertama sehingga ke-31.

Peguam Dinesh Athinarayanan, yang mewakili ketiga-tiga individu, ketika dihubungi menerusi aplikasi WhatsApp berkata, mahkamah turut mengarahkan kesemua pemohon membayar kos berjumlah RM20,000 kepada responden pertama hingga responden ke-30 dan RM20,000 lagi kepada Lynas, selaku responden ke-31.

Peguam Kanan Persekutuan Ahmad Hanir Hambaly, yang mewakili Dr Mahathir, 27 menteri Kabinet, kerajaan dan AELB turut mengesahkan keputusan mahkamah hari ini yang diperoleh menerusi e-mel.  Lynas diwakili peguam Tan Sri Cecil Abraham dan Datuk Sunil Abraham.

Pada 8 Januari 2020, Mahkamah Tinggi memberi kebenaran kepada tiga individu terbabit untuk memulakan prosiding semakan kehakiman itu.

Antara lain, mereka memohon satu deklarasi untuk membatalkan keputusan Dr Mahathir dan 27 menteri Kabinetnya pada 15 Ogos 2019 yang membenarkan operasi Lynas dilanjutkan selama enam bulan.

Tan turut memfailkan bantahan terhadap penaksiran kesan persekitaran (EIA) dengan menunjukkan bahawa berlaku pelanggaran syarat lesen dan pencemaran air bawah tanah seperti dalam laporan Jawatankuasa Penilaian Eksekutif (ERC). – Bernama


4 MP Sabah keluar Bersatu bakal kena tindakan

BANGI, 16 Jamadilawal 1444H, Ahad – Kedudukan empat ahli Parlimen Bersatu, yang bertanding menggunakan logo Gabungan Rakyat Sabah (GRS) dalam Pilihan Raya Umum ke-15 (PRU15) akan ditentukan berdasarkan undang-undang antilompat parti.

Presiden Bersatu, Tan Sri Muhyiddin Yassin berkata, tindakan itu akan diambil mengikut Perkara 49A Perlembagaan Persekutuan.

Walaupun bekas Pengerusi Badan Pimpinan Negeri Bersatu Sabah, Datuk Seri Hajiji Noor dan pengikutnya mengumumkan keluar parti, beliau menegaskan, Bersatu negeri Sabah kekal wujud dan berfungsi.

Katanya, Badan Pimpinan Negeri, Bahagian dan Cawangan Bersatu di Sabah ditubuhkan oleh Majlis Pimpinan Tertinggi (MPT) Bersatu dan hanya MPT yang mempunyai kuasa di bawah Perlembagaan parti untuk menentukan kedudukannya.

“Saya kecewa dengan sikap mantan kepimpinan Bersatu Negeri Sabah yang tidak menunjukkan kesetiaan kepada parti yang telah meletakkan mereka pada kedudukan tinggi selepas Pilihan Raya Negeri Sabah lalu.

“Lebih-lebih lagi kemenangan mereka dalam PRN yang lalu adalah atas logo Perikatan Nasional (PN),” katanya dalam kenyataan hari ini.

Dalam pada itu, Muhyiddin mengumumkan Naib Presiden Bersatu yang juga Ahli Parlimen Beluran, Datuk Seri Dr Ronald Kiandee dilantik Ketua Badan Pimpinan negeri Bersatu Sabah serta Pengerusi Badan Perhubungan Negeri PN Sabah.

Katanya, Ronald bertanggungjawab untuk menyelia dan menguruskan Bersatu dan PN Sabah sehingga penyusunan semula parti di negeri itu diputuskan oleh MPT Bersatu dan Majlis Tertinggi (MT) PN.

“Saya percaya ahli-ahli Bersatu di negeri Sabah yang setia dengan perjuangan parti akan terus kekal berada di dalam parti yang merupakan parti komponen PN di peringkat Persekutuan,” katanya.

Terdahulu, Hajiji berserta pemimpin Bersatu Sabah memutuskan untuk meninggalkan parti itu, namun terus kekal di bawah GRS.

Ia selepas mereka menyertai Kerajaan Perpaduan menerusi GRS bersama Pakatan Harapan (PH), Barisan Nasional (BN), Gabungan Parti Sarawak (GPS) serta Parti Warisan (WARISAN).

Hajiji yang juga Ketua Menteri berkata, keputusan dibuat selepas menimbangkan landskap politik Malaysia ketika ini, terutama di Sabah.


AS catat lebih 60,000 kes 5 hari berturut-turut

WASHINGTON, 12 Zulhijjah 1441H, Ahad – Sebanyak 61,262 kes baharu COVID-19 dilaporkan di Amerika Syarikat (AS) dalam tempoh 24 jam.

Menurut Johns Hopkins University, jumlah berkenaan adalah kali kelima berturut-turut dengan lebih 60,000 jangkitan harian direkodkan.

Pada masa sama, sebanyak 1,051 kematian dicatatkan dalam tempoh 24 jam.

AS muncul sebagai negara paling teruk dilanda di dunia akibat COVID-19 apabila mencatatkan lebih daripada 4.6 juta kes dengan 154,319 kematian setakat ini.

California pada Sabtu merekodkan tambahan 179 kematian menjadikan jumlah korban keseluruhan akibat COVID-19 sebanyak 6,843. – Agensi


Pindaan Perlembagaan tangani isu lompat parti wajar diperhalusi

PUTRAJAYA, 11 Ramadan 1443H, Rabu – Keperluan pindaan Perlembagaan atau apa sahaja remedi perundangan bersesuaian dalam menangani isu lompat parti wajar diperhalusi dalam masa terdekat, kata Ahli Majlis Tertinggi UMNO, Datuk Seri Reezal Merican Naina Merican.

Beliau yang juga Menteri Perumahan dan Kerajaan Tempatan berkata, kerajaan memahami kekecewaan majoriti rakyat dengan suasana politik ‘berlompat-lompatan’ dan penuh ketidaktentuan.

“Kekuatan dan keutuhan siasah negara mesti dikembalikan kepada keadaan yang lebih sasa dan stabil. Hak dan keputusan rakyat mesti dihargai dan dihormati,” katanya dalam catatan di laman Facebook rasmi beliau hari ini.

Isnin lepas Mesyuarat Khas Dewan Rakyat diadakan bagi membentang dan membahaskan RUU Perlembagaan (Pindaan) (No. 3) 2022 yang antara lain berkaitan pindaan kepada Perkara 10 Perlembagaan Persekutuan dengan memasukkan punca kuasa bagi membolehkan suatu akta khusus berhubung larangan Ahli Dewan Rakyat bertukar parti, digubal dan diluluskan di Parlimen.

Dewan Rakyat pada hari sama telah meluluskan usul pembentukan Jawatankuasa Pilihan Khas untuk membuat syor berhubung pindaan Perlembagaan Persekutuan berkaitan larangan Ahli Dewan Rakyat bertukar parti.- Bernama


PAS jangan dikurung dalam sebarang muafakat tertutup

KUALA TERENGGANU, 1 Rabiulakhir 1443H, Sabtu – PAS tidak seharusnya dikurung dalam sebarang permuafakatan yang tertutup dan sekadar menjadi penumpang dalam perjalanan politik tanah air, kata Presiden PAS Datuk Seri Abdul Hadi Awang.

Beliau berkata, sebaliknya parti itu perlu mempunyai hala tuju dengan menjadi pemimpin bersama pihak lain sehingga berjaya menarik sokongan rakyat.

“Untuk mendapat jaminan paling kuat bagi menegakkan konsep kepimpinan Islam yang berprinsip, maka PAS wajib berusaha sekurang-kurangnya menjadi penentu dalam keputusan Pilihan Raya Umum ke-15 (PRU15) berasaskan jumlah kerusi yang menang, bukannya banyak jumlah kerusi yang bertanding tanpa kerusi yang dimenangi,” katanya dalam ucapan dasar Muktamar Tahunan PAS Ke-67 di sini hari ini.

Muktamar PAS bertemakan Islam Menyatukan Ummah berlangsung dua hari bermula hari ini yang diadakan secara hibrid dengan 694 daripada 1,546 perwakilan hadir secara fizikal manakala selebihnya secara maya.

Perwakilan negeri berada di negeri masing-masing kecuali perwakilan dari Terengganu, Kelantan dan Pahang serta kesemua 197 Yang Dipertua PAS kawasan yang hadir secara fizikal.

Abdul Hadi berkata, kemunculan Muafakat Nasional (MN) pada mulanya hanya dianggotai oleh PAS dan UMNO sebelum bersetuju menjemput Bersatu dan seterusnya dilangsungkan kepada pembentukan gabungan yang lebih majmuk iaitu Perikatan Nasional (PN) bersama parti-parti yang mewakili pelbagai agama dan kaum yang berjaya mengambil alih kerajaan.

Beliau berkata, gabungan itu menerima asas Perlembagaan Persekutuan dan terbuka penyertaannya kepada semua parti yang tidak menyeleweng daripada Perlembagaan dan itulah acuan perpaduan nasional yang ingin diperkenalkan kepada semua.

“Oleh itu, kita menolak sebarang usaha untuk membentuk penjajaran baharu dengan pelbagai jenama atau perubahan yang dicadangkan. Secara tegas, dinyatakan bahawa kita baru sahaja menubuhkan MN mengikut acuan asal yang lengkap sebagai pendahuluan mengikut Piagam yang terbuka bukan tertutup.

“Kita berjaya menubuhkan PN yang lebih terbuka dan kuat, sehingga berjaya mengambil alih Kerajaan Persekutuan, laksana menanam benih yang baru tumbuh dengan subur.

“Maka, sebarang cadangan lain laksana tumbuhan liar yang mesti dihapuskan atau makhluk perosak yang wajib dimusnahkan,” katanya.

Beliau berkata, PAS perlu konsisten dengan menampilkan pendekatan politik yang jujur dan bersih untuk memulihkan negara.

“Apakah faedahnya jika sekadar mendapat jumlah sokongan majoriti yang besar tetapi tidak berintegriti, sekiranya pada awal lagi sudah mula berbohong kepada rakyat untuk mendapatkan sokongan majoriti.

“Berbohong itu sahaja sudah cukup untuk menjadi tanda hilangnya integriti, yang pasti mengundang semua perangai buruk yang lain, termasuk menjadi kleptokrat,” katanya.

Sementara itu,  Abdul Hadi berkata, Muktamar PAS kali ini adalah muktamar terpenting dan mungkin yang terakhir sebelum menghadapi PRU15 serta menjadi hala tuju untuk terus memimpin dengan mengekalkan Kerajaan Persekutuan dan Kerajaan Negeri yang dimenangi PAS serta menambah bilangan kerusi dan pengaruh di negeri-negeri lain.

Mengenai calon pilihan raya, beliau berkata, PAS akan menyediakan calon berwibawa yang mempunyai ciri-ciri beristiqamah dengan parti, berintegriti, berakhlak mulia, mempunyai aqidah yang kuat dan bertahan dengan parti.

“Kalangan yang berwibawa dalam PAS tidak akan tercicir kerana konsep Kerajaan Teknokrat yang kita telah perkenalkan tetap memberi tempat masing-masing, tidak semestinya menjadi calon dan wakil rakyat sahaja. Manakala mereka yang menjadi calon pula sedia berkorban menghadapi segala kemungkinan apabila ditugaskan,” katanya. – Bernama


RM80 juta untuk infrastruktur, aktiviti di Kg Baru Cina

PUTRAJAYA, 5 Safar 1442H, Rabu – Kementerian Perumahan dan Kerajaan Tempatan (KPKT) memperuntukkan RM80 juta tahun ini untuk aktiviti komuniti serta pembangunan infrastruktur di Kampung Baru Cina di seluruh negara.

Menteri Perumahan dan Kerajaan Tempatan Zuraida Kamaruddin berkata RM60 juta diperuntukkan untuk kegiatan komuniti seperti ceramah dan gotong-royong, manakala selebihnya untuk penduduk membuat pinjaman peribadi menerusi Bank Simpanan Nasional (BSN).

“Kita ada peruntukan RM20 juta untuk mereka yang ingin berniaga, bina rumah atau keperluan peribadi lain…mereka boleh mohon dan kelulusan adalah di peringkat KPKT dan duitnya dikeluarkan oleh BSN,” katanya.

Beliau berkata demikian kepada pemberita selepas menyerahkan watikah pelantikan Pengerusi Jawatankuasa Pembangunan dan Keselamatan Kampung Persekutuan (JPKKP) Kampung Baru di kementeriannya di sini.

Pada majlis itu, 109 pengerusi JPKKP Kampung Baru dari Pulau Pinang, Selangor, Negeri Sembilan dan Wilayah Persekutuan Kuala Lumpur menerima watikah pelantikan selama setahun berkuat kuasa 1 September lepas.

Zuraida berkata mereka yang dilantik itu perlu aktif melaksanakan program komuniti bagi mewujudkan masyarakat yang bersatu padu selain menguruskan hal-hal kebajikan penduduk.

“Setiap pengerusi JPKKP ini diberi peruntukan sehingga RM100,000 untuk membuat program di kampung-kampung dan mereka perlu sampaikan polisi kerajaan dengan bahan boleh diambil di peringkat kementerian,” katanya.

Pengerusi JPKKP juga boleh membantu dengan sentiasa menyebarkan amalan kesihatan yang perlu diterapkan terutama ketika negara dilanda wabak COVID-19, katanya. – Bernama


Lebih banyak sektor kembali beroperasi hari ini

KUALA LUMPUR, 9 Zulkaedah 1441H, Rabu – Perintah Kawalan Pergerakan (PKP) yang memasuki hari ke-106 dan hari ke-22 Perintah Kawalan Pergerakan Pemulihan (PKPP) hari ini menyaksikan lebih banyak sektor ekonomi termasuk subsektor pelancongan dibenarkan beroperasi.

Apa yang menjadi tumpuan adalah semua sektor yang dibenarkan ini berjaya mematuhi prosedur operasi standard (SOP) yang ditetapkan Majlis Keselamatan Negara (MKN) dan Kementerian Kesihatan Malaysia (KKM).

Ini kerana, pematuhan SOP menjadi pengukur kepada proses pemulihan negara menuju ke arah negara bebas pandemik COVID-19 sekali gus membolehkan kerajaan melaksanakan strategi keluar setelah lebih tiga bulan dibelenggu virus tidak bervaksin ini.

Jika sebelum ini terdapat kekhuatiran dalam kalangan masyarakat terhadap kelonggaran demi kelonggaran yang diberikan kerajaan akan mencetuskan gelombang baharu, namun kes baharu positif COVID-19 nampaknya semakin terkawal.

Perkara ini diakui Ketua Pengarah Kesihatan, Datuk Dr Noor Hisham Abdullah dengan menyatakan bahawa walaupun pelbagai sektor ekonomi dibenarkan beroperasi sepenuhnya, namun penularan kes dalam komuniti adalah terkawal.

Beliau dipetik sebagai berkata bagi memastikan proses pemulihan negara berjalan lancar, kerajaan menyediakan SOP untuk kesemua sektor memandangkan pematuhan kepada SOP menjadi faktor utama dalam memutuskan rantaian penularan pandemik COVID-19.

Jika diimbas kembali, selain kebenaran operasi kepada sektor ekonomi dan subsektor pelancongan, kerajaan turut membenarkan prasekolah dan Taman Didikan Kanak-Kanak (TADIKA) dibuka sepenuhnya bermula hari ini setelah kebenaran sama diberikan kepada pelajar tingkatan lima dan enam pada 24 Jun lepas.

Bagaimanapun, kesemua sektor tersebut perlu mematuhi SOP selain amalan kebersihan diri yang perlu diutamakan setiap masa walau di mana sahaja berada dan terpakai kepada semua peringkat usia.

Selain itu, dalam keghairahan mereka yang sekian lama tidak melakukan aktiviti rekreasi dan riadah termasuk membawa anak-anak ke taman tema air, kawalan kendiri menjadi perkara yang penting bagi memastikan penularan COVID-19 diputuskan sebagaimana dihasrat kerajaan.

Demikian juga mereka yang mahu ‘memanjakan diri’ di pusat spa, ‘wellness’ dan urut kaki, mereka perlu memastikan premis yang dikunjungi tidak hanya mengambil bacaan suhu tetapi melaksanakan semua langkah pencegahan yang ditetapkan.

Tidak dilupakan peringatan kepada ‘mok de dan pok de’ yang dijemput menghadiri pelbagai majlis termasuk majlis perkahwinan pada hujung minggu ini, sebagai warga emas yang berisiko, golongan ini diharap menjaga jarak sosial selain memakai pelitup muka dan tidak bersalam-salaman dengan tetamu lain. – Bernama


12 lagi maut disambar petir di India

LUCKNOW, 27 Safar 1444H, Sabtu – Cuaca berbahaya mengorbankan sekurang-kurangnya 36 orang di utara India sejak 24 jam lalu, termasuk 12 maut selepas disambar petir.

Pesuruhjaya Bantuan, Ranvir Prasad berkata, di seluruh negeri utara Uttar Pradesh, 24 orang maut selepas rumah mereka musnah ketika hujan berterusan.

Mohamed Usman, 15, antara salah seorang mangsa terbaharu yang terbunuh kerana disambar petir.

Dalam kejadian itu, mangsa berada di atas bumbung bersama rakannya, sebelum petir menyambar menyebabkan dia meninggal dunia serta-merta.

“Sebaik menjejakkan kaki di atas bumbung mereka dipanah petir dan anak saya meninggal dunia,” kata bapa Usman, Mohammad Ayub.

Pegawai berkata, 39 orang di negeri itu maut akibat petir dalam tempoh lima hari lalu, mendorong kerajaan negeri mengeluarkan garis panduan baharu berhubung langkah orang ramai boleh melindungi diri mereka ketika ribut petir.

Serangan kilat dilaporkan perkara biasa ketika musim tengkujuh di India, yang berlaku pada Jun hingga September.

Terdapat peningkatan sebanyak 34 peratus dalam serangan kilat di seluruh India sepanjang tahun lalu, mengakibatkan kadar kematian turut meningkat. – Agensi